
Molz pelerins qui vunt al munt 
Enquierent molt, et grant dreit unt, 
Comment l'igliese fut fundee 
Premierement, et estoree. 
Cil qui lor dient de l'estoire 
Que cil demandent, en memoire 
Ne l'unt pas bien, ainz vunt faillant 
En plusors leus, et mespernant. 
Por faire la apertement 
Entendre a cels qui escient 
N'unt de clerzie, l'a tornee 
De latin tote, et ordenee 
Par veirs romans, novelement, 
Molt en segrei, por son convent, 
Vns jovencels : moine est del munt. 
Deus en son reigne part li dunt ! 
Guillelme a non, de Seint Paier, 
Cen vei escrit en cest quaier. 

El tens Robeirt de Torignié 
Fut cist romanz fait et trové. 
Li romanz dit apertement 
De l'igliese le trovement 
Et pois des clers, cum il i furent, 
Et des moines qui encor durent. 
Les miracles resunt escrit 
Dejoste cen que je i ai dit. 

Cez vers ici or fenirai 
Et mon romanz commencerai. 

Quant Childebert eirt reis de France, 
Qui molt aveit ample poissance, 
Out un evesque en Normendie : 
Qui molt esteit de seinte vie. 
Li escriz dit que Albert out non. 
Si li donna Dex si grant don 
Que d'Avrenches, une cité 
Dunt il aveit la dignité, 
Li fist aveir la segnorie 
A bien prof le lonc de sa vie. 
Bien conveneit a cel seignor 
Tel dignité et tel ennor, 
Quer de sa grant religion 
Tote amendaut la region. 
Il fist meint fait qui a Deu plout : 
Entre les autres un en out 
Que l'en ne deit mie celer, 
Ainz le deit l'en manifester, 
Quer a conter est glorious 
Et a oïr molt mervellous. 

De souz Avrenches, vers Bretaigne, 
Qui toz tens fut terre grifaine, 
Eirt la forest de Quokelunde 
Dont grant parole eirt par le munde. 
Cen qui or est meir et areine 
En icel tens eirt forest pleine 
De meinte riche veneison, 
Mes ore i noent li poisson. 
Dunc peüst l'en tres bien aler 
(N'i esteüst ja crendre meir) 
D'Avrenches dreit a Poelet, 
A la cité de Kidalet. 

En la forest aveit un mont, 
En un planistre, alques rount. 
Dous capeles aveit es leiz 
Del mont, feites beles asseiz. 
De seint Estienvre l'une esteit, 
Qui vers le haut del mont seieit ; 
Aval el bas, cen sei jen bien, 
Resteit la seint Simphorien. 
En ermitage illuec esteient 
Moigne plusor qui Deu serveient ; 
Le numbre d'els ne treus en livre. 
Escharsement aveient vivre. 
La forest eirt grande et oscure, 
La ou li moine eirent en cure 
De Deu servir et jor et noit : 
En cen aveient lor deliet. 
Aseiz maneient loinz de gent ; 
Meseises granz orent souvent. 
Hom ne fame nes visitout, 
Ne mes uns prestres quis amout : 
D'une vile eirt, Astre out non ; 
Par un asne sanz nul guium 
Lor avoieaut quant il poiet 
De tel sustance cume aveit. 

Li asnes iert si enseigniez 
Que, quant tornout d'Astre chargiez, 
Ja en nul leu ne s'esteüst, 
Ne forveier pas ne peüst 
De si que a cel mont veneit 
Ou ses meistres tramis l'aveit. 
Ensi ala et vint souvent 
Tant que a un jor, ne sei comment, 
Vns lous alout par le chemin, 
Qui l'acontra, si mist sovin. 
Estrenglei l'a, pois le menja. 
Quant cen out fait, si s'entorna. 

Molt se merveillent li serf Deu 
De lor asne, quant n'est al leu 
A itel ore cum soleit ; 
Il n'en pout meis, essoigne aveit : 
La mort li eirt molt grant essoigne. 

Quant atendu l'orent li moine 
Molt longuement, ne il ne vint, 
Ne il ne sourent qu'il devint, 
Vunt au mostier por Deu preier, 
Qui conseil lor selt enveier, 
Que, s'il li pleit, or les secore 
De lor asne qui trop demore. 
A oreisons s'eirent tuit mis 
Quant Deus lor a le lou tramis 
Qui lor sommier mangié aveit. 
Grant senblant fait de faire dreit. 
Tant s'umilie dolcement 
Que bien sourent apertement 
Qu'il out lor asne devoré. 
Donc li unt dit et commandé 
Que meis les serve del mestier 
Dunt li asne serveit l'autrier. 
Si cum dit l'unt, et il fait l'a : 
Longuement pois le sac porta. 

En la veie se mist en eirre 
Qui plus dreite eirt chies le proveire, 
Prest de porter sor sei la somme 
Que desirrouent li Deu homme. 
Li lous fut forz, et granz, et gros : 
Le sac porta desus son dos ; 
Venuz en est a la meison. 
De connoisance out achaison 
Li buens prestres quant il le vit : 
Crere poiez, molt s'esbahit ; 
Mes por le sac que out veü 
En sor son dos et conneü, 
Sout que de Deu vertu esteit 
Qui tel sommier li trameteit, 
Qui li faiseit de l'asne eschange 
Par tele beste qu'ert estrange. 
Renveie l'en chargié arriere, 
Sanz cop de verge dont le fiere. 

Issi vint souvent et ala 
Tant cum Deu plout et commanda. 
Ja par les chans tant nen alast 
Ne par viles que il trovast 
Home, ne fame, ne enfant 
Qui le huast, ne poi ne grant. 
Einz l'apelout qui quel veieit 
Quer cum un chiens priveiz esteit. 
Contre nature, ce espeir bien, 
Se joouent ou lui li chien. 
O els jeseit, ou els alaut, 
Mais je ne sai s'il i manjout. 

Aprof qu'ai fait de cest memoire, 
Repairier me pleist a m'istoire 
Et si dirrai de seint Autbert, 
Quant li angres la vint ou ert. 
A Avrenches ert une noit 
Ou se dormeit enz en son liet. 
Iluec li vint angles des ciels 
- Si quit que ce fut seint Michiels - 
Qui l'esveilla et pois li dist 
Que l'endemein au mont venist 
Et dedesus edefiast 
Vne chapele et commenchast 
En l'enor Deu et seint Michiel, 
Qui poesté a grant el ciel, 
Que prevoz est de pareïs 
Et fut, et est, et ert tozdis. 

Quant seint Autbert out entendu 
Bien cest message et retenu, 
Trestot le mist en non chaleir 
Tant que avint que, a un seir, 
S'eirt endormi de somme grief 
Quant li vint l'angles de rechief ; 
Si l'a de son sonne escité 
Et par son dreit non apelé, 
Et li recommande ensement 
Cen que dit out premierement. 
Donc se porpense seint Autbert 
Que se Deus velt qu'en seit plus cert 
De cen que l'angles dit li a, 
La tierce feiz encor vendra. 
Quer plusors feiz est avenuz 
Que deable a deceüz 
En tel maniere mainz ermites 
Et autres genz de granz merites. 
Et li apostres cen diseit 
Que nus hoem creire ne deveit 
Esprit tres que provei eüst 
S'il iert leals ou de Deu fust. 
Por icen l'a encor teü 
Qu'il en cuide estre deceü. 

Pois avint si qu'il se dormeit 
Enz en sa chambre, cum soleit ; 
Li angles vint, cen li sembla, 
Iriement, et si bouta 
D'un de seis deiz en mié le front : 
Encore i pert, feiz en rount, 
Icil pertus que il li fist. 
Quant le bota, icen li dist 
Que il alast seinz demoreir 
Le mostier faire et commencier 
En son le mont, la ou veirreit 
Lié un tor qui iluec esteit : 
Menez i fut en larrecin. 
Li tors aveit feit le chemin 
Tot entor lui, la ou serait 
Li fundemenz que il fereit. 
Quant cen out dit, si s'en ala. 
Donc sout tres bien, pas ne douta 
Li evesques, que Dex voleit 
Que ce fust fait que cil diseit. 

En l'endemain matin leva, 
Ses chanoines a sei manda. 
Quant il furent tuit assenblei, 
Sa vision lor ad contei ; 
Enpreis lor mostre le pertus 
Qui li fut faiz el chief desus. 
Tuit li dient communement 
Que il face hastivement 
Cen que Dex li ad commandé 
Et par son angle ammonesté, 
Quer bien viaz en encorreit 
L'ire de Deu, se il nel faseit. 
Chascun par sei molt s'esbahit 
De cel pertus que el chief vit. 
Quant ce unt dit en lor conseil, 
Sainz Autbert fait son apareil. 

A ses barons icen mostra 
Et ad vileins trestoz manda 
Que ovec lui par ban alassent 
Et lor ostuiz ou els portassent : 
Vooges, besches et piscois 
Et cognies a trenchier bois. 
Il vint al mont, si l'amonta : 
Le tor emblé desus trova ; 
Cil qui l'aveit iluec mucié 
L'out d'une corde lonc lié. 
Por cen l'out fait que il peüst 
Et par le pestre se teüst. 
Li lerres s'ert bien porpensez 
Se il muisist, qu'il fust trovez. 
Molt fut sages qui l'i lia, 
Asseiz fut plus qui l'enseigna. 

Alant, venant entor la place, 
Li tors out fait une grant trace. 
Li evesques la veie vit, 
Si com li angles li out dit. 
Lors prent le tor, si l'a rendu 
Au proudomme qui l'out perdu, 
Que li angles dit li aveit 
Qu'il le rendist quant il l'aureit. 
Donc fist venir les ouvriers sus, 
Si commanda a metre jus 
Et ad abatre et ad trenchier 
Cen qui noiseit ad commenchier 
Cele igliese que faire deit. 
Chescuns de els ovre en sen endreit. 
Quant li leus fut aplanié, 
Dous roches unt en mié leissié 
Que il ne poent fors geter 
Par nul engieng ne remuer. 
Sainz Autbert est donc esmaié, 
Meis Damledeu l'a conseillié : 

Pres d'iluec out une vilete, 
Iz aveit non, molt petitete, 
Baïns i mest, uns païsans, 
Qui d'enfanz ert assez mananz. 
Douze filz out, granz et petiz, 
Od lui esteient tuit a Iz. 
En son dormant l'angles li dist 
Qu'il levast sus et si venist 
O ses enfanz la pierre oster 
Qui a Autbert tout son ouvrer. 
Faire ne velt demorement : 
L'andemein lieve temprunment, 
Pois prist ses filz, si sunt alé 
La ou Dex li out commandé. 
Quant il vint la, si reconta 
A seint Autbert cen qu'oï a : 
Quant li sainz huem cen out oï, 
Dex gracia, molt s'esjoï. 

Dunc vint Baïns, si s'est segniez, 
Al grant perron s'est apoiez ; 
Lui et si filz si vunt botant, 
Mais il n'esmuet ne poi ne grant. 
Molt par se peinnent del boteir, 
Mais il nel pueent remuer : 
Botent de cha, botent de la, 
Mais onc la pierre ne crolla. 
Donc s'i rapresment li villain, 
Mais quant que il funt si est en vain : 
De l'angoisse sunt tuit sullent, 
Mais de l'oster est il neient. 
Tirent et botent et hasloent, 
Mais por neient se travelloent. 
Li uns d'els l'autre semmonneit : 
« A, fel, bote de la endreit ! » 

Quant seinz Autbert a cen veü 
Que ne lor vaut rien lor vertu 
Ne nus engiens qui onques seit, 
A Baïn est venuz tot dreit : 
« Diva, fait il, as tu enfanz 
Ne meis ces unze ici ovranz ? 
- Oïl, dit il, un sol petit, 
Meis em berz est. Li seint li dit : 
- Si t'aït Dex, va tost por lui, 
Ou de tes filz i algent dui. 
Aporte lei isnelement, 
Tant cum cil pueples ci atent. » 

Si cum Autbert l'out comandé, 
L'enfant li unt tost aporté 
Ou tot le berz ou il esteit. 
Au perron l'ont apoié dreit ; 
Donc va Baïn et si enfant : 
La pierre unt prise en solzlevant, 
Aval le mont l'ont roolee ; 
Roelant vait, tant qu'arestee 
S'est enz el val qui desoz ert : 
Encore i est, tres bien apeirt ; 
Alquanz l'apelent le Tombel. 

Ci out miracle et grant et bel, 
Ci ouvra bien la vertu Dé, 
Qui od un berz a cen osté 
Que esmoveir sol ne poieit 
Tout le pueple qui i esteit. 

L'autre pierre est tost remuee 
Quant la granz fut d'iluec ostee. 
Quant aoé orent le mont 
Congié demandent, si s'en vunt. 

Li boens Baïns et si enfant 
S'en vunt, a Deu grace rendant, 
Quer seint Autbert franchi li out 
Trestout son feu, ou que le sout, 
Fors que de tant que le mostier 
Seit feiz par an deveit junchier, 
Et sinn areit ses livraisons 
Donnees : pain, vin et poissons. 
Li buens Baïn, por tel servise, 
De seint Autbert rechut franchise. 
Encor ore tienent si heir 
Tout lor feu franc a Belveier : 
Por junchier tote l'abeïe 
Iert lor feu franc tote lor vie. 
Jonchier deivent dedenz le cor 
E la cherche, le riere cuer, 
Le chapitre et le refector, 
Et le cloistre trestot entor. 
Les croiz ne la neif del mostier 
Cel nen est pas de lor mestier. 
Plus unt encor que dit ne ai : 
Livreisons ont teles cum sai. 

Sainz Autbert est, ce m'est avis, 
Iluec remeis, trestoz pensis, 
Quer li angles li commanda, 
La tierce feiz qu'od lui parla, 
Que ja del mont ne se meüst 
De si que s'ovre fait eüst. 
Vne noit eirt trestot pensis 
De cele ovre que out empris ; 
En son liet ert quant il oït 
La voiz de l'angle qui li dit : 
« Os tu, Autbert, quant leveras, 
En son le mont demain iras, 
Et si verras cum faitement 
Dex a merchié tun fundement. » 
L'angles s'en vait en est le pas. 
Cil s'endormi, quer molt ert las. 
L'endemain est matin leveiz, 
En son le mont est tost monteiz. 
Plein de rosee un cerne i veit 
Qui dedefors toz seis esteit. 
Dex li mostra apertement 
La mesure del fundement : 
La terre esteit en mié molliee 
Et en viron bien essuiee. 
De l'autre part, mon escient, 
Molliee esteit tote ensement. 
Cist miracles de la rosee 
Qui sor le mont esteit levee 
Ressemble a un que nos luison 
De Gedeon, de la toison 
Qui fut molliee et puis secha, 
Si comme il le demanda 
A Damledeu qui l'enveiout 
A la bataille ou il alout. 
Qui velt saveir apertement 
Cen que tochon ici briement, 
Quierge le livre Judicum, 
Si verra cen en la leçon. 

Quant seint Autbert sout certement 
Que issi ireit sun fundement, 
Les maçons fait en l'ovre entrer : 
Or n'i velt mais plus demorer 
De ci qu'a la qu'achevei seit 
Toz li mostiers que faire deit. 
A grant plenté i out ouvriers, 
Meis n'ert mie grant li mostiers : 
De tel grant fut qu'il n'i poiet 
Que cent homes a grant destreit. 
Il fut roont, fait comme crote. 
Dex compassa cele ovre tote. 
Monte Gargaigne ert ja fundez 
Quant cil de cha fut demostrez : 
A la mesure de cel la 
Fut li mostiers refait de cha. 

Quant seint Autbert ovreir feiseit 
A son mostier, seier soleit 
Sor une pierre molt souvent. 
Gardee fut pois longuement 
Por soe amor et ennoree. 
Meis or crei jen qu'ele est emblee. 

Dierre solent li anceisor 
Que li mostiers, a icel jor 
Que seint Autbert le commencha, 
Fut en mié cest : la ore a, 
Soz une volte, une chapele 
De Nostre Dame, si est bele. 

Or feron ci digression 
Quer un petit conter volum 
Quel fut li monz primes et pois : 
Veir en dirrai si con jel lieis. 
Deus cenz cotes out de hauteice, 
Desoz est leiz, desus estreice. 
A l'arche semble ou garirent 
Bestes et genz que ne perirent. 
Tumbe l'apelent el païs 
Por sol itant, cest m'est avis, 
Que il apert desus l'areigne 
En la façon de tumbe humeine. 
Peril de meir rest apelez 
Quer molt souvent i sunt trovez 
Pelerins passanz perilliez 
Que gort de mer aveit neiez 
Ou a l'aleir ou au venir. 
Donc ne se puet neient tenir, 
Que, entre le jor et la noiet, 
Ne mont dous feiz sanz nul respiet. 

Des Avrenches de si qu'al mont, 
Aveit sies miles a roont 
De pleine terre et de boschage 
Qui ore est tot greive et rivage. 
Dous eves douces i coreient 
Qui molt a loig d'iluec sordeient, 
Et, des le mont tres qu'a la meir, 
Autre tantes en rout par peir. 
De la en cha a feit tel guerre 
Li floz de la meir a la terre, 
As prez, as bois, ala forest 
Que n'i a beste ne n'i pest. 
De la forest a feit areine 
Entor le mont, et bele et pleine. 
Entre dous eves dont vos dis, 
Seüne et Coisnon, est assis. 
La tierce i rest, qui Siee ad non. 
Devers Bretaine cort Coisnon, 
Les autres sunt en Normendie. 
S'i est le mont, je n'en dout mie. 

Molt prof d'iluec est Tumbeleine, 
Qui por cen ad le non d'Eleine 
Que Eleine morte illuec fut 
Quant le jaiant ovec lei jut. 
Fille Hoël esteit, le conte ; 
En porjesant l'oscist a honte. 
Auquanz dient que niece esteit 
Le rei Artur, quin prist grant dreit. 

Entre le mont et Tumbeleine 
Cort tost la meir par mié l'areine. 
Plenté i a de granz saumons, 
De lamprees, d'autres peissons, 
Quer l'en i prent et muls et bars, 
Bons esturgons et granz sabars, 
Torboz, plaïz, congres, harens, 
Porpeis, graspeis, quant en est tens, 
E tanz menuz peissons de meir 
Que nes vos sei demiés nommeir. 

Cil qui de loing veient le mont 
Le hesment estre tout roont 
Et que l'igliese tor ressemble 
Ou l'abeïe tote ensemble. 
Es jorz d'estei i a touz tens 
Dous guez ou treis, si com jen pens ; 
Ja ne ceindra meir la grant porte 
Vers Ardevum quant ele est morte ; 
Et quant ele est de grant poignant, 
Avrenches passe et Ponz avant : 
De rive en rive tot porprent, 
Par le païs amunt s'estent. 
En la marche siet l'abeïe 
De Bretaigne et de Normendie. 
De cest lerrei, si revendrei 
A ma matiere que leissei. 

Li buens evesques espleita 
De son mostier tant que fait l'a. 
Quant le vit fait, forment li plout, 
Mais ce lei peise que nen out 
De seint Michiel aucune rien. 
Mais molt li avint de cest bien, 
Quer une noit, quant se dormeit, 
L'archangle vint la ou esteit. 
Cen li a dit que il aprestast 
Dous de ses clers, sis enveast 
En Puille, au mont dreit de Gargaine, 
Qui en l'issue est de Campaigne, 
Des reliques la demandassent, 
Cen qu'il aurunt en aportassent. 

Quant seint Autbert out cen oï, 
Del noinz de l'angle s'esjoï ; 
A Damledeu grant graces rent, 
Pois apresta hastivement 
Cels qui deveient aler la, 
Cum li angles li commanda. 
Lor dras a fait costre et tallier ; 
Molt se hasta de l'enveier. 
Deniers ad quis tant cum il veit 
Que sofiere pueent par dreit. 
Li soller sunt fait tuit faitiz ; 
Huesels orent por les eviz. 
Li brief sunt fait et seiellé : 
Briément i sunt tuit recunté 
Li miracle de chief en chief ; 
Et estre cen si unt un brief 
Qui des reliques demandout, 
Si cum li angles commandout. 

Quant apresté sunt li message, 
D'une rien unt fait molt que sage : 
Quant de l'evesque dessevreirent, 
Beneïçon li demandeirent, 
Quer ne sourent si revendreient 
Ou en la veie tuit morreient. 
Molt dolcement les a besiez 
Li evesques, et puis seigniez. 
Cil qui en vunt plorent forment 
La ou departent de lor gent ; 
Si refunt cil de l'autre part. 
Au dessevreir out maint regart : 
Molt se saluent dolcement 
La ou departent de lor gent. 

Quant a peine sunt desevrei, 
Lor chemin ount tant cil esrei 
Que il iessent d'Avrencheïn, 
D'Oiesmeis et d'Auge et de Liesvin ; 
Cauz trespassent, un seic païs, 
Et Veulguessin, cen m'est avis. 
Normendie ont tote adossee 
Quant l'eve d'Ipte ont trespassee. 
Passent Ponteise et Seint Denis, 
Devers destre leissent Paris ; 
Marne passent endreit Laingné ; 
Par mié Brie s'en sunt alé ; 
Dreit a Sezane sunt venu, 
Plaierre veient et Vertu. 

Tote France trespassee unt. 
Par mié Borgoigne venu sunt ; 
Au premier mont, si l'ont passé, 
De l'autre part pois sunt entré 
En la conté de Moriaigne ; 
Le lac trespassent de Losaine ; 
A grant espleit ount amonteiz 
Trestoz les monz et avaleiz ; 
Quant des monz furent descendu, 
En Lonbardie sunt venu ; 
Trespassent la isnelement, 
Toscane aprof tot ensement ; 
Parmié Rome s'en sunt alé, 
Pois en Campaigne sunt entré. 
Donc ount esré tant par Campagne 
Que il veient Monte Gargaine. 
Lors mercient molt Damledeu 
Quies a menez tres qu'a cel leu, 
Et seint Michiel tot ensement 

Qui lor a fait aviement. 
D'ilueques sunt alei avant, 
Dreit al mostier vienent esrant ; 
Dedenz en entrent liement, 
Lor preieres funt belement 
Devant l'autel, a genoillons. 
Quant faites ont lor oreisons, 
Sor piez s'esdrecent, si s'esturent, 
Puis se signierent cum il durent ; 
A l'autel sunt tuit aprismié, 
Devant se sunt ragenollié, 
Lor offrendes mestent desus. 
Quant beisié l'unt, si lievent sus, 
Seignié se sunt, puis ount cliné 
Parfundement, si sunt ralé 
A lor bastons, la ou il ierent. 
A cels qu'il trouvent demandeirent 
Ou ert dan abes, s'ert en aiese, 
Quer requis l'ont a grant mesaise. 
Volentiers od lui parlereient 
Priveement, si li dirreient 
Que il sunt illuec venu querre, 
Quer message sunt d'autre terre. 

« Seignors, funt cil, or vos souffreiz ; 
Vn sol petit nos attendez : 
Ne vos peist pas que nos irons 
Querre l'abei, si li dirrons 
Que vos volez od lui parler, 
Puis, se li pleist, porreiz aler 
Parler od lui ou, se il velt, 
A vos vendra si com il selt 
Venir receivre autres messages 
Comme prodom riches et sages ». 

Quant il furent d'iluec torné, 
En est les pas trouvent l'abé ; 
Si li unt dit que pelerin 
Qui nen esteient pas frarin 
Sunt el mostier, si l'attendeient, 
Quer ovec lui parler voleient. 
« Et donc sunt il ? - Nos ne savum, 
Ne demandei ne lor avum. 
- Aleiz molt tost, sis m'ameneiz, 
De grant dolçor les salueiz ». 
Donc en sunt cil alei por cels : 
Primes se sunt beisiez entr'els, 
Pois a l'abei condit les unt. 
Quant le virent, salué l'unt, 
Si refait il els ensement, 
Comme seinz huens, molt humlement. 
Devant lui sunt agenoilliez ; 
Trestoz lor bries li unt balliez : 
Il leis a leiz et esguardez ; 
Les messages a rapelez : 
« Seignors, fait il, vos remaindreiz 
Et ouvec nos herbegerez, 
Quer, se Dex pleist, nos n'avum rien 
Qu'aveir poissiez, que n'eiés bien. 
Mais or vos prié, par charité, 
Que me conteiz la verité 
De ceste chose : comment vait ? 
Cist brief m'ont dit dont molt me hait ». 
Il lor demande la verté. 
Et il li unt trestot conté 
De chief en chief, quer en memoire 
Aveient bien tote l'estoire. 
Des que li abes out oï 
Que cil distrent, molt s'esjoï ; 
Des que il sout qu'en Occident 
Rout seint Michiel herbergement, 
Damledeu ad lors gracié. 

La nuit sunt cil bien herbergié. 
En lendemein, en es lespas, 
Lor fait muer trestoz lor dras. 

Vait a Sipont, cele cité ; 
Sun evesque ad illuec trové ; 
Si li a dit et conté tot 
Quant que cil dient mot a mot. 
Li evesque en fut molt lié 
Que Dex aveit apareillié 
Que li prevoz de paradis 
En plusors leus sereit requis 
Des pecheors qui par la terre 
Ses oreisons ireient querre. 
Li evesque l'abei preout 
Et dolcement li commandout 
De l'enorer les messagiers 
Quer molt les deveit aveir chiers. 
Por cen lor face mielz assez 
Quer de long sunt illuec alez ; 
Ensorquetot et si lor dont 
De seint Michiel de cen qu'il unt : 
Del roge paille que laissa 
Desus l'autel quant dedia, 
Il et li angles, le mostier 
Et del marbre qu'il ont molt chier, 
Sor quei li angles tint ses piez 
Quant li mostier fut dediez. 

Pois qu'il orent assez parlei, 
Pris a congié et demandei. 
Li buens abes de seinte vie 
Si est alei a s'abeïe 

Li messagier ont sejorné ; 
A grant plenté lor ad trové 
Cen que il sout que buen lor fut 
Et que par dreit faire lor dut. 
Quant cil ourent assez estei, 
Si a li abes aprestei 
Les reliques honestement 
Que il ont quis tant longuement : 
De cel seint drap un poi i a 
Que sor l'autel l'angles leissa 
Quant li mostiers fut dedieiz, 
Et de cel marbre ou tint ses piez : 
Encore i sunt apareissant 
Li leu des piez, cum d'un enfant. 

Quant cil ourent le seintuaire, 
Dist lor li abes debonaire : 
« Seignors, por Deu, or vos preions 
Que des or mais nos entramons : 
Bien devun estre d'une amor 
Quant tuit servum a un seignor. 
- Si ferom nos mais, se Dex plaist », 
Respondent cil quant il se taist. 

Congié ont pris, si s'en revunt 
En lor païs quant trestot ont 
Quant que il ourent demandei, 
Et estre cen sunt sojornei. 
Mais en maint leu ou sunt venu, 
Cen dit l'escrit que ai veü, 
Damledeu fist moltes vertuz 
Por seint Michiel qui est sis druz. 
Maint beil miracle veü unt, 
En plusors leus ou venu sunt, 
Li porteor del seintuaire, 
Tant cum il furent el repaire. 
Douze en i out qui escriz sunt 
De douze cels qui veü unt ; 
Assez i out d'autre plusors 
Que je ne sei raconter vos, 
Quer je nel liez ne nes oï 
Ne mais eissi cum jen vos di. 

Tant ont alei par lor jorneies 
Que venu sunt en lor contreies : 
La merci Deu et seint Martin, 
El païs sunt d'Avrencheïn. 
Desus un tertre sunt poié, 
Dont le mont veient, si sunt lié. 
Avis lor est, quant l'ont veü, 
Ke novel siecle seit venu. 
Veient les monz et les valeies, 
Les eves dolces et les preies, 
Les bois, les viles, les chasteals, 
Et le païs qui molt est beals. 
Li jorz esteit cleirs et serains 
E li païs ert bas et plains. 
Veient la meir et les forez, 
Les champaignes et les deserz : 
Bones seit lieues environ 
La terre veient a bandon. 
Veient le mont et le mostier ; 
Molt se prenent a mervellier : 
Toz ert mué de tel cum fu 
A icel jor que sunt meü. 
Hosteiz en eirt le bruihairez, 
Les espines, le buissonneiz ; 
Li bois esteit trestoz hosteiz 
Et el planistre roeleiz 
Aval el bas, el pié del mont 
Qui de loing lor semblout roont. 
En son le mont tot cleir pareit 
Cele igliese, que faite esteit : 
Defors esteit tote blanchie, 
Vers le soleil molt reflambie ; 
Maisons i out, faites noveles, 
Qui de loing perent estre beles. 
Quant asseiz ourent esguardei, 
Et tuit se furent reposei, 
Avant enveient ilnaument 
Por denuncier lor venement. 

La joie fut le jor doublee 
Quer au mont out grant assembleie 
De clers, d'evesques, de barons, 
Et de Normans et de Bretons 
Que seint Autberz aveit mandeiz. 
Li pueples eirt granz assembleiz 
Quer dedier idonc voleit 
Cele igliese que faite aveit. 
Grant eirre i out de pelerins 
Qui errouent par les chemins : 
Molt veneient espeissement. 
Li jorz iert clers et sanz grant vent. 
Les meschines et les vallez, 
Chescuns d'els dist vers ou sonnez ; 
Neis li viellart revunt chantant : 
De leece funt tuit semblant. 
Qui plus ne seit, si chante Outree, 
Et Dels, aïe, Va susee. 
Cil jugleor, la ou il vunt, 
Tuit lor vieles traites unt : 
Laiz et sonnez vunt vielant. 
Li tens est beals, la joie est grant. 
Cil palefrei et cil destrier, 
Et cil roncin et cil sommier, 
Qui errouent par le chemin, 
Que menouent cil pelerin, 
De totes parz henissant vunt 
Por la grant joie que il unt. 
Neis par les bois chantouent tuit 
Li oiselet grant et petit. 
Li buef, les vaches vunt muant 
Par les forez et repaissant. 
Cors et boisines et fresteals, 
Et fleütes et chalemeals 
Sonnoent, si que les montaignes 
En retintoent, et les pleignes. 
Que esteit dont des plaisseïz, 
Et des forez et des larriz ? 
En cels par a tel sonneïz 
Com si ce fust cers acolliz. 
Entor le mont, el bois follu, 
Cil travetier unt tres tendu ; 
Rues unt fait par les chemins. 
Plentei i out de divers vins, 
Pain et pastez, fruit, et poissons, 
Oisels, oubleies, veneisons : 
De totes parz aveit a vendre ; 
Assez en out qui ad que tendre. 

Li tref esteient junchié tuit. 
Par tot aveit joie et deduit. 
Tant ad esré li garz a pié, 
Que li message unt enveié, 
Qu'il est venuz enz el mostier 
Qu'en commençout a dedier. 
Vait a l'evesque isnelement, 
Contei li a delivrement 
Quant que li ourent enchargié 
Cil qui l'aveient enveié. 
Li evesque, quant il l'oït, 
A merveille par s'esjoït ; 
Mais le mestier que il faiseit 
Ne volt leissier, quer dreiz n'esteit. 
Anciés enveie isnelement 
A cels, qu'il viengent belement. 

Ceste novele est tost seüe 
Em plusors leus et esmeüe. 
Endementres que cil en vunt, 
Li evesques lor mestier funt ; 
A trait dient et belement 
Quer del haster n'i a nient : 
Del jor i a a grant plenté. 
Chantei esteit atollite, 
Les oreisons, la letanie. 
En la porte ert la croce oïe. 
L'igliese ert ja avironnee 
Set feis entor et poralee. 
Dedenz aveit seint Autbert mis 
La croiz od tot le crucefis. 
Devant l'autel, a genoillons, 
Aveit ja feit ses oreisons. 
L'eve et li vins erent mellez, 
Le seil, la cendre enz jetez. 
Escrit i esteit l'abeiceis 
Par le sablum qui ert tot freis : 
D'un angle a autre, en dous langages, 
L'aveit escrit Autbert li sages 
Od la pointe de son baston, 
Quer costume est, bien le savum. 

Emprés icen prist un bacin 
Et de l'eive mesle od le vin, 
Que il aveit seintefiee. 
Einz que la cendre i fust plungie, 
Li cresmes fut ouvec meslez. 
Demaneis est o tot alez 
Au meistre autel, si l'a croiciez 
Od son pouce que il ad molliez. 
Sus chescun corn une croiz fist 
Od le segnacle que il dist, 
Et el mileu, o la croiz vit 
Del mestre autel, en espandit. 
Emprés icen, si reprist vin, 
Le remanant qu'ert el bacin, 
Et eve ensemble, sin ala 
Entor l'autel, si l'arosa ; 
Seit feis ala tot environ, 
Tosdiz faisant s'aspersion. 
Par dedens ra avironnee 
Treis feiz l'igliese et arousee : 
Primes en bas et puis maien ; 
En haut jeta au deraien. 
Les croiz ennoist, qui faites erent. 

Tot environ lors alumeirent 
Les chandeiles et atachierent 
Desus les clous que il fichierent. 
A l'autel va, ennoit le ra ; 
Chandele, encens si aluma 
Desus les croiz ; por l'ognement 
Poressuier hastivement, 
De toailles l'autel vestit. 

Quant cen fut fait que vos ai dit 
Molt i out plus de sacrement 
Que je ne di ici briement - 
Mais nequedent, quant tot fait fu, 
Li evesque s'en sunt iessu ; 
Ornaverunt ont commencié ; 
Si runt le temple aparellié : 
Cortines tendent el mostier, 
Trestot entor, cil marruglier ; 
Pailles roez mestent desus ; 
Quant cen ont fait, si revunt jus 
Le cuer portendre et apresteir, 
Les cergies mestre et alumeir. 

Endementres que il atornoauent, 
Li evesques se raprestauent, 
Et tuit li clerc et li clerzon, 
De faire la procession 
A aler contre les reliques. 
Molt i out chapes et tuniques ; 
Li evesque revestu sunt, 
Desor lor chiés lor mitres unt. 
Molt refurent bien attornei, 
Si cum deveient, li abei : 
Il n'i a cel croce nen ait. 

Les croiz, les textes a touz fait 
Sainz Autbert prendre et atorner. 
Si com deveit par ordre aler, 
Li gomfanom sunt mis avant, 
Qui d'or esteient flambeiant. 
Dejoste cez li orzul vunt 
Ou esteit l'eve, et emprés sunt 
Li chamdelebre ou esteient 
Fichié li chierge qui ardeient. 
Derierre chez les textes aloent, 
D'or et d'argent, qui molt pesoent ; 
Li encensier od tot l'encens 
Apres erent, si com je pens. 
Tuit li clerzum, qui vestu sunt 
De sorpeliz, emprés revunt, 
Pois li grant clerc et li chanoine ; 
Revestu sunt od cez li moine ; 
Les persones et li abei 
Et li evesque sunt posei 
El derreain, pois li baron : 
Eissi vait la procession. 
Cez riches dames i aloent ; 
Lor manteals, lor dras traïnoent ; 
Molt par aloent noblement. 
Deriere vunt la pouvre gent. 
Li clerc cantent a gresillon, 
Desoz chantoent li clerzon. 

A Beal Veier esteient ja 
Les reliques ou veü a 
Vns avuegles qui ainz ne vit, 
Par la merite, si cum cuit, 
De seint Michiel que il requist 
Que sa veüe li rendist. 
La vile out non, au mien espeir, 
Por cest miracle, Beal Veier. 

La novele est tant espandue 
Que une fame i est corue, 
Qui unc ne vit des qu'el fut nee. 
Il erent ja en la valee 
Ou il n'a or ne meis areine, 
Mais donc ert bois et terre pleine. 
En est le pas, des qu'el vint la 
Et les reliques atocha, 
Si vit si cleir, que de traitor 
Ne li fut puis mestier nul jor. 
Neie ert d'Astre, cen sei de fi ; 
Dex li a fait molt grant merci, 
Et seint Michiel qu'el requereit, 
Qui bien veit cleir la ou il deit. 
Autres enfers i out assez 
De diverses dolors sanez ; 
Gariz i out tant des fievrous 
Que je nel sei aconter vos. 

Li pelerin, et li baron 
Guerpissent la procession, 
Tuit a bien prof, por la aler 
Ou les enfers oent saner. 
Tot entor cels granz genz aloent 
Qui les reliques aportoent. 
Tant sont alei, qu'il sunt venu 
La ou erent aresteü 
Li clerc et la procession ; 
Dunc refunt lor estacion. 
Arestez sunt enz el chemin : 
Grant presse i firent pelerin. 

Saint Autbert out idonques pris 
Les encensiers et l'encens mis. 
Le guipellon avant porta 
Que en l'orzuel primes molla : 
Les reliques ad arousees 
Et en emprés bien encensees ; 
Prises les unt molt liement, 
Chantant s'en vunt molt haltement 
Dreit al mostier. Molt se penoent 
De bien chanteir cels qui chantoent ; 
De joie vunt alquant plorant. 
Molt par esteit la presse grant. 

Hastez s'eirent li marruglier 
De l'igliese tote junchier 
Et d'atorner si cum deveient ; 
Herbes i out qui bien oleient ; 
Par les verrignes i entrout 
Lors li soleil qui cleir raout. 
Li mostier ourent aorné 
Quant li clerc sunt dedenz entré. 
A l'autel vunt molt liement 
Si mestent sus honestement 
Les reliques que il portoent ; 
Et li autres toz diz chantoent. 
Cel jor est molt l'offrende grande, 
Si cum tens et leu le commande ; 
Vnques nul an puis ne falli, 
Ainz dure encor, la Deu merci. 

Cimetiere firent del mont 
Li evesque qui illuec sunt. 
La messe chantent hautement ; 
Molt orguenoent richement 
Cil chanteor qui bien chantoent ; 
Lor bones voiz iluec mostroent. 
La kiriele fut chantee 
Molt docement et orguenee, 
Le gloire aprof et le respons 
Et l'auleluie es gresillons. 
La sequence par fut si bien 
Que nul n'i sout amender rien. 
Qui leist l'epistre aveit tunique, 
A l'euvangele out dalmatique. 
Quant il fut leiz et fut alee 
Tote l'offrende et fut chantee, 
Li evesque s'en sunt issu, 
Si cum il eirent revestu, 
Et si vindrent a l'eschalfaut 
Qui de mairriens ert fait en haut. 
Molt humlement i sunt monté, 
Puis a un d'els bien sermonné. 
Quant feni out tot son sermon, 
Si reparole del pardon 
Que li evesque fait aveient, 
Qui emsemble iluec esteient, 
Par le congié de l'arcevesque 
Soz qui esteient li evesque. 
Trestot le pueple se taiseit, 
Qui escoutout cen qu'il diseit : 
Asis erent tot environ 
Por escouter bien le sermon. 

Quant cen fut fait, si ra mostrei 
Seint Autbert cen qu'a enpensé : 
« Seignors, fait il, or m'escolteiz : 
Puis que ci estes assembleiz, 
Par voz conseilz dei bien esreir. 
Je voil cest leu molt ennorer : 
Se vos veiez que ce seit bien, 
Rentes i voil metre del mien. 
Doze chanoines i metrai 
Et tant de rentes lor dorrei 
Que il auront soufeisaument 
Trestot icen que a clers apent. 
Ce iert doaire de l'igliese 
Que je ne vuil que nuls i nuise 
Ne ne touge par achaisun 
A seint Michiel cest nostre don. 
Escrit en ei ensemble od mei 
De l'apostoile et puis del rei ; 
Li archevesque, bonement, 
Et nos canoines ensement 
De la lor part, sanz contençon, 
Ont otreié bien nostre don : 
Il le funt tuit por seint Michiel 
Qui nos metra trestoz el ciel 
Et nos merra en paradis 
Dont il est bien poesteïz. 
Biens est que vos oiez les dons 
Que nos a seint Michiel donrons : 
Genez li doins et Iz ouvec 
Et quant que lor apent d'iluec ». 
O une chape en ad saisie, 
Qui encore est en l'abeïe, 
Le jor meesme la chapele : 
Petite ert, meis molt fut bele. 
Quant de cest ad tot achevé, 
Des chanoines lor ra mostré : 
« Seignors, fait il, enpensé ai 
Que doze clers chaiens metrai, 
Tels qui porrunt honestement 
Servir l'igliese saintement. 
A chels d'Avrenches pers serunt, 
Quer tel ordre cum cil tendrunt 
Voil que cil teigent ensement ; 
De Deu servir ne seient lent. » 

Sanz demoreir les a nommez 
Et establiz et ordenez ; 
Enz en l'igliese les a mis 
Ou il furent puis, ce m'est vis, 
Que il que lor successions, 
D'anz tel numbre cum nos trovuns 
Qui est escrit enz es milliers, 
Dos cenz cinquante et seit entiers ; 
Seit cenz et oit, cen retrovum, 
Reirent des l'Incarnacium 
Des qu'a cel an que li clers sunt 
Mis en l'igliese sor le mont. 

Quant saint Autbert out fait le don 
Dont li clerc ourent garison, 
Les bries ad liez que out od sei, 
De l'apostoile, et del rei, 
Qui confermerent sor defens, 
Que hom ne fust meis, en nul tens, 
Qui de l'igliese ostat les rentes 
Par dons, par gages ou par ventes. 
Aprof ad confermé son don 
Par grande constitucium. 
Neis li evesque et li abei 
Et tuit li clerc l'ont confermé ; 
Et l'autre gent, soron lor sen, 
En haute voiz dient amen. 

Quant la parole fut mostree 
Et tot li pueples l'out graee, 
Si sunt ralez enz el mostier 
Chanter la meisse et le mestier 
Qui a cel jor aparteneit. 
Chascuns en fait tant cum il deit : 
En treble chantent le sanctus, 
En quinte voiz dient l'agnus. 
Li diacres qui dist Ite 
Le Missa est a bien finé ; 
Molt par le dist acordantment : 
Loez en fut de meinte gent. 

Quant la messe est tote chantee 
Et l'ore aprof refut finee, 
Si vunt mangier communealment, 
Et seint Autbert, molt liement, 
Lor ad donné ce qu'il aveit, 
Qui a la feste aparteneit. 
Il sunt servi si richement 
Que nuls n'i a quin grost nient, 
Ne haut ne bas, quer dolcement 
Furent servi a lor talent. 
Quant mangié ourent, si s'en vunt, 
Et li doze clerc remeis sunt 
Qui mis esteient el mostier : 
Des or ferunt meis lor mestier. 
Depart la feste, tuit s'en vunt 
Od molt grant joie que il funt ; 
De totes parz, espeissement, 
S'en veit li pueples liement. 

Or est bien dreis que vos dions 
Le jor, le terme que trovons, 
Que li mostier fut dediez : 
Oittouvres ert ja bien miez ; 
Deiz et seit jorz entiers aveit, 
Si cum l'escrist cil quil saveit, 
Tres qu'as kalendes de novembre, 
Qui premiers jorz est, ce me membre. 
A icel jor, chescun an funt 
Encor grant feste cil del mont. 
Icele feste est apelee 
La Petite par la contree, 
Quer devant cele une autre en funt, 
Del trovement de l'autre mont 
Qui fut trové dedenz Campagne, 
Cel que l'en dit Monte Gargaigne. 

Li chanoine dont ai parlé 
De tote rien ourent plenté, 
Ne meis d'eve tant solement : 
Cele lor coste molt griément 
Quer auques eirent loing del mont 
Coisnum, Seünne, donc poi ont. 
Il n'unt fontaigne ne nul puiz 
Ne cisterne ne nul reduiz 
Ou il puissent eve guarder, 
Et del mont ert encor loig mer. 
Seint Autbert seit et veit tres bien 
Que il n'ourent besong de rien 
Fors d'eve dolce senglement 
Sanz que ne pueent vivre gent. 
Deu depreia escordement, 
Et seint Michiel tot ensement, 
Que il lor dont d'eve plenté 
En son cel mont ou n'ont chierté. 
Od ses clers a fait s'oreison 
Par molt grande devocion. 
Il commencha oreir eissi 
Cum je dirrai ja briement ci : 

« Si vereiment cum, el desert, 
Salli l'eve tot en apert 
De la peirre qui dure esteit, 
Li pueples but, qui sei aveit, 
Si vereiment, par charité, 
D'eve nos donne, Dex, plenté, 
En son cest mont ou poi en a. » 
Quant ce out dit, si se leva. 
Ne demora puis qu'un petit, 
Si cum jel truis el livre escrit, 
Que l'angles vint, si li mostra 
Vne pierre que il cheva, 
Dont eissit eve a grant plenté 
Qui meint malade a puis sané. 
A maint feivros fut saluable ; 
Si reirt a beivre delectable ; 
Alquant malade qui en beveient 
Sanz demoreir santé aveient. 

De seint Michiel Molt ennoreir 
Et de cel leu bien atorneir 
S'est seint Autbert penei tosdis 
Tant cum vesquit poesteïs. 
Nient il sols ne l'enorout, 
Mais mainz autre qui Deu amout. 
Plusors miracles Dex i fist 
Par sa grace que lor tramist. 

Quant seint Autbert fut de grant tens, 
Et li troubla del cors li sens, 
A Avrenches, en sa cité, 
Li prist seis mals et s'enferté. 
Malade fut et angoissous ; 
Morir se crient. Tot a estrous 
Ses clers manda communement : 
Si lor preia molt dolcement 
Que ses cors fust au mont portez 
Et sepeliz et enterrez 
En un mostier de seint Perron ; 
Ancienz eirt, de grant reison. 
Il saveit bien, et veir esteit, 
Que Dex cel leu molt chier aveit, 
Et ce esteit nis sa chapele 
Quant il faiseit s'ouvre novele. 

Il sout tres bien certeinement, 
Qu'il ne guarreit de cest neient. 
A grant peine l'otrei li funt 
Que, quant iert mort, la l'enforront. 
Aprof requiert que il seit enoiz, 
Quer sa mort seit que n'est pas loigz. 
Les persones qui iluec furent 
L'ont enoilié si cum il durent. 

Ne demora, se petit non, 
Emprof ceste peticion : 
Cel enferté tant le greva 
Que de cest siecle trespassa. 
Es ciels en est l'ame portee ; 
Seint Michiel l'a bien aloee : 
Buen le servi, ce m'est avis, 
Quer il l'a mis en paradis. 
Rés et lavez et sepeliz 
En est le cors ou molt grant criz. 
Tuit si ami plorent forment 
De pitied. D'els a plus de cent ; 
En esteient li oil lermant. 
De deul plorent neis li enfant. 
Ja ne reïst qui iluec fust, 
Por nule joie qu'il eüst : 
Einz l'esteüst del doel plorer 
Que il veïst la demener. 

Li chanoine ont le cors vestu 
De toz les dras que ordres fu : 
Rocheit, braies, cauces, sandales, 
Albe et emit, pareiz de paile, 
Fanum, estole et domatique, 
Ganz, anel d'or, une tunique ; 
Chasuble rout, mitre a orfreis ; 
Croce li mistrent demaneis 
Desoz les mains que out croizies 
Desus le peiz, dreites colchies ; 
N'i out rien d'or, einz fut d'ivoire 
Li crocerons tallié, trifiere. 

Quant issi l'ourent revestu, 
En la biere l'ont estandu ; 
Vn paile mestent sor la biere, 
Que nel descuivre vent qui fiere. 
Et dedesoz fut li suaire, 
D'un drap cired sor le viaire. 
L'eve, la croiz sunt aportez 
Et les cierges touz alumez. 
L'encens est prest : encensei l'unt. 
Emprof icen commencié unt 
Le servise qui apendeit 
A seint Autbert qui mort esteit. 

Quant li servise fut finez 
Et li cors fut bien attornez 
Ordeinent la procession 
Li major clerc et li clerjon : 
Le cors metent fors de l'igliese 
Tels persones que l'en molt priese ; 
Et defors l'unt pris et porté 
Quatre baron par la cité. 
Par les rues, espessement, 
Crient et plorent povre gent. 
Molt par maldient icel jor 
Que il perdent lor bon pastor. 
Il les gardout et defendeit ; 
Quant il jugout, il jugout dreit. 
Ja por loier ne desveast 
De jugement que il jugast. 
Il se teneit od verité, 
Si eschivout la fausseté. 
As malades, as enchartrez, 
Esteit li suens tozdis privez. 
Il meïsmes quant il saveit 
Ou en langor pouvre geseit 
Visitout lei molt dolcement, 
Sil confortaut benignement, 
Et en aprof, quant se tornout, 
De sa sustance li leissout. 

A tote gent eirt molt amables, 
Simples et dolz et enorables. 
Il esteit peire as orfenins, 
Si rest ostes as pelerins ; 
Il esteit piez as esclopez, 
Et si eirt oil as essorbez. 

La pouvre gent que il norrisseit, 
Comme buens peires faire deit, 
Aünez sunt entor la biere : 
Torner la volent tuit ariere. 
A grant peine l'ont retenue 
Li chanoine que descendue 
Ne l'a cil pueples od le cors. 
A la parfin sunt eissu fors 
De la cité, puis si s'en vunt 
Le dreit chemin des ques au mont. 

De totes pars aloent gent 
Apres le cors, espessement. 
Vnc d'Israel ne fut graignors 
Li dels jadis fait, ne li plors, 
Que de cestui, quer cist de la 
Seitante jorz et seit dura, 
Mais cil de ça dura tozdis, 
A la vie de ses amis. 
Il out de la maint instrument, 
Mais de cha n'out fors plourement. 
Li deuls de la ressemblaut feste, 
Mais cist de cha pareit tempeste. 

Alei unt tant qu'aresteü 
Prof del mont sunt et descendu. 
Li clerc del mont, a grant enor, 
Vienent receivre lor segnor : 
Il en eirent si adolé 
Que rien en haut n'i out chanté ; 
Amont le portent tesaument ; 
Qui chanta rien dist belement. 
Dedenz l'igliese seint Perron 
Metent la biere od le baron. 
Defors esteit la presse espeisse ; 
Li clerc, dedenz, chantent la messe. 
Entretant est la fosse faite, 
Fors l'igliese est la terre traite. 
Quant li clerc unt dit le servise, 
Enfoï l'unt en itel guise 
Comme l'en deit evesque faire. 
Il ne fut pas mis emmié l'aire, 
Anciez fut mis enz el chancel, 
En un sarcoul chevé, molt bel ; 
Desoz l'autel enterrei l'unt ; 
Li piez de lui dedefors sunt : 
Issi fut mis que en sum estout 
Li chapeleins quant il chantout. 

Quant seint Autbert fut enterreiz, 
Tout li pueples s'en est aleiz. 
Li chanoine unt lors esguardei 
Que chascun jor i ait chantei 
Messe, matines et servise : 
Establi l'unt par itel guise 
Que chascun d'els i aut son tor 
Sa semeine faire ou son jor. 
Par semeines graanté fu 
Et encor est issi tenu. 

Miracle sunt maint avenu 
Por seint Autbert puis que mort fu. 
Li chanoine, qui cen veieient, 
Porpensent sei que faire deient : 
En une fiertre, honestement, 
Qui couverte eirt d'or, et d'argent, 
De l'evesque metront le cors 
Que osteront del sarqeu fors. 
Conseil en vunt et congié querre 
A l'archevesque de la terre 
Et al segnor qui eirt en France, 
Que faite en fust graignor oiance. 
Aprof ont levei le cors seint 
(Si i guarirent enfers maint), 
Puis l'ont enclos enz en la chasse 
Ou argent out et d'or grant masse ; 
Mais ne le chief ne le braz destre 
N'i voldrent il pas leissier estre, 
Por porter as processions 
Et por mostreir les as barons, 
Qui vendreient a haute feste, 
Et le pertus qu'ert en la teste. 

Quant le cors seint fut aloez, 
A seint Michiel en fut portez : 
Desus l'autel la chasse ont mise, 
Molt richement l'i ont assise. 
Espessement fut puis requis 
De malades, jel vos plevis, 
Et guaires nul n'enn'i aveit 
Qui cen n'eüst que il quereit, 
Se par bone devocion, 
Il faiseient lor oreison 
Par la preiere seint Autbert 
Et seint Michiel qui a Deu sert. 

La merci Deu, de cest avum 
Si trait a chief cum nos devum. 
Or redirom, se Dex le veut, 
De qui toz biens venir nos seut, 
Com li chanoine ostez en furent, 
De lor choses, qui encor durent, 
Et comme i furent mis li moine, 
Par cui main, par cui testemoine, 
Qui conferma que il i fussent, 
Qui mist les rentes qu'il eüssent. 

Es croniques escrit ce truis : 
·Viij · c · anz et seisante seis 
Erent tuit passé et coru 
Des puis icen que Dex né fu 
De ci que la que, od navile, 
Ou grant gent, od ne sai quant mile, 
Ariva Rous en Normendie, 
De Danemarche que out guerpie. 
Par Seigne entra, noant amont ; 
Vint a Roan des ques al pont ; 
Amunt l'eve a la vile assise. 
Soupris les out, por cen l'a prise ; 
Vnques n'i out lancié ne trait. 
Si unt od lui plait de pais fait. 

Quant de la vile saisi fut 
Le païs a tout commeü ; 
Receit out buen, si guerreia, 
Tote la terre essilla : 
Il art viles, bors et chasteals ; 
La gent ocist a tropeals ; 
Il n'i remeint clerc ne chanoine, 
Nonain velee, enclus, ne moine, 
Se il l'atent, qu'il ne destruie 
Et a grant hunte nel deduie. 
Les almosnes essille et art 
Et des mostiers refait essart. 
Tant par est crient cis aversiers 
Que tuit s'enfuient a milliers : 
La pouvre gent de cele terre 
Lors guarisons vunt aillors querre. 

Quant degastei out Normendie 
Demaneis ad France envaïe ; 
As Franceis fait molt grant damages, 
As plus riches fait granz outrages. 
En plusors leus France destruist ; 
Par assummeit Chartres assist : 
La de la mort garant n'eüst 
Li homs que il aconseüst. 
Totes les fames que il trouvout, 
Et les enfanz, a mort livrout ; 
Tot autretel si homme funt : 
Plus que foudre cremu tuit sunt. 
Abassiee a France et folee ; 
Por un petit ne l'a gastee. 
Sanz recouvrier destruiete fust 
Si grant pitié Dex n'en eüst. 
Mais Damledeu la reguarda, 
Qui cel tiran tost refrena : 
Vns archevesques, a cel tens, 
Ert a Roein, de molt grant sens, 
De bon conseil ; Franc aveit non, 
Et eirt de grant religion, 
Par quei il eirt de Rou si bien 
Que nel cremeit de nule rien. 
Plusors feiz le chousout, 
Que nuls autres faire n'osout ; 
Des ocises que il faseit 
Li sermonnout, si li pleiseit. 
A l'archevesque molt pesout 
Que Rou de mal si s'entesout. 
Veieit le mal, la deablie 
Que Rou faiseit par Normendie 
Et par trestote la contree, 
Si cum ele ert, et longue, et lee ; 
Donc vint a lui, si l'apela, 
Molt dolcement ce li preia 
Que pais feïst od les Franceis 
Qui li ourent mandei, anceis 
Qu'il l'emparlast, grant ne petit, 
Les convenanz, par un escrit, 
Qu'o Rou ferunt por pais aveir : 
Il s'en repeine a son poier ; 
Tant le proia que veincu l'a. 

Aprof icen receü a 
Del rei de France Normendie : 
Si huons en fut, puis li afie 
Que tozdis mais pais li tendra. 
Par ensommet li otrea 
Kalles Bretagne, ce m'est vis, 
Tant qu'estorez fust sis païs. 

Li archevesque pas ne cesse 
D'aler a Rou et molt l'apresse, 
Tant com est joenvres, ainz que moire, 
Que il receive bautestiere. 
Tant li a dit et sermoné 
Que il a pris crestienté. 
Vns quens de France le leva 
Et son dreit non li emposa : 
Cil qui esteit Rous apelez 
Des or meis est Robert nummez. 

Ses hommes toz bautizier fist, 
Tant lor preia et tant lor dist ; 
Al tierz jor que out crestienté, 
Seint Michiel a tres bien fiufé ; 
Les iglieses ra estorees 
Que arses out et dissipees ; 
Leis et dreitures establi ; 
Bretons od armes devenqui ; 

Gille sa fille li donna 
Kalles le reis ; Rou prise l'a. 
Puis qu'ot od lié Robert jeü, 
Morte la dame sanz heir fu. 
Fille le conte de Seint Liz 
Reprist aprof, s'en out un fiz ; 
Il l'aveit ja anceis eüee, 
Quer a Baieues l'out toluee. 
Pope aveit non la dameisele ; 
Il l'ama molt, car ele ert bele. 
Et li enfes out non Guillalmes : 
Il n'out plus bel en dous realmes. 

Icist Kalles qui fille il prist 
Ne fut pas cil qui nos conquist 
Bascle, Navarre et Alemaigne 
Et trespassa les porz d'Espaigne : 
Einz fut uns autres qui fut puis ; 
Kalles Simples out non, cen truis. 

Puis que Rou fut fait Crestiens, 
Vesquit cinc anz et fist molt biens ; 
Seinte Iglise molt essauça ; 
Ferme justise tenu a. 

De Guillalme son heir a fait 
De ses terres, ou que les ait ; 
En son vivant, de son barnage, 
Fist a son filz prendre l'ommage. 

Rous esteit vielz quant il morut ; 
Dedenz Roein enfoïz fut, 
Enz el mostier de Nostre Dame. 
Je espeir bien, salve en est l'ame. 

Emprés sa mort, tuit li barnage 
Servent Guillalme, qui ert sage. 
Bien montra qui filz il esteit 
As riches faiz que il faiseit. 
A Deu avant et puis a gent 
Amer se feit communement. 
Bretons veinquit, et essilla 
Le conte Alain qui commencha 
Vers lui folie et grant forfeit : 
Por cen par mer fuiant s'en veit ; 
Bretons aveit fait reveler 
Et vers Guillalme mesmener. 
De bataille Riol chaça 
Od treis cenz hommes que il a ; 
Riouls en out molt grant plenté. 
Ceste bataille fut el pré 
Qui encor ore apelé est 
Prei de bataille por sol cest. 
Le rei de France Loouis 
Mist en son regne, ce m'est vis, 
Vne altre feiz quel revoleient 
Chacier Franceis, cil quil haieient. 
Al rei Henri d'oltre le Rin, 
Quil voleit faire a sé aclin, 
Le racorda par son saveir 
Et ferme paiz li fist aveir. 
Lohier, son filz, de fonz leva, 
Qui France puis lui gouverna. 
Maint autre fait encor refist 
Si cum l'estoire de lui dist. 
Aprof icen se porpensa 
Que devenir moine voldra : 
Enpensé ja trestot l'aveit 
Des ques sis peres Rou viveit. 
Por tost aleir al moniage, 
Asemblei a tout son barnage : 
Richart, son filz, lor a livré, 
De sa terre l'a herité. 
Seignor lor donne a son vivant ; 
Hommage funt tuit a l'enfant. 

Ne vesquit gaires longuement 
Puis que il fist cest donnement, 
Quer lui avint cele aventure 
Qui molt li fut et pesme et dure : 
Li quens de Flandres le manda 
A parlement, ou il ala, 
- Ce fut Elnol, si cum leison - 
Le conte a mort par traïson. 
Quant ocis fut, a plorement 
En aportent le cors sa gent. 
Vne petite clef aveit 
A son braioel qui i pendeit ; 
D'un escrin ert qui li gardot 
Vne cole que fait faire out : 
Donc moine fust procheinement 
Si reparast del parlement. 
En l'iglise seinte Marie 
Dedenz Roein, ce dit sa vie, 
L'ont enfoï molt chierement. 
L'ame en seit salve al jugement ! 

Tant out Richart puis anemis 
Que sis peires li fut ocis, 
Que ennoi sereit de l'escolter 
Se jeis voloie toz numbrer. 
Le ré de France Loouis 
Ert sis plus riches ennemis. 
Honte sereit a raconter 
Comme il le fist prendre et garder 
Et toz les mals que fait li a 
Et com li enfes s'en embla. 
Li quens de Flandres le haiet 
Qui par trestot mal li teneit : 
Al rei loout qu'il l'oceïst 
Ou essillast ou destruist ; 
Je l'espeir bien que creü fust 
Si un petit al rei leüst, 
Mais li enfes li fut emblez : 
Par grant engien en fut portez. 
Puis que li reis sout que Richart 
Li ert emblez, d'ire tot art ; 
De maltalent est si espris, 
Por un petit n'errage vis. 
Il l'a mandé et remandé 
Mais por nient s'en est pené : 
« Ja ne l'aura meis em ballie » 
Ce dient cil de Normendie. 
Lors le guerreie fierement ; 
Cil se defent hardiement : 
De mainte part guerre li sort 
Et Damledeu bien le secort. 

De l'une part le quens Teibalt, 
Cil de Chartres, forment l'asaut, 
De l'autre part reis Loouis, 
De la tierce sis enemis, 
Le quens Ernol, par qui sordeit 
Trestot cest mal et esmoveit. 
Herbert, sis oncles, de Seint Liz, 
Le guerrout, meis ce iert envis. 
Quant entrepris se vit Richart, 
Par le conseil de dan Bernart 
- Seneschaus ert de Normendie ; 
Desoz le duc out la ballie - 
Ad enveié ilnelement 
Al rei Herout, un suen parent, 
En Danemarche, la ou maint ; 
De toz ses maus a lui se plaint ; 
Secors mande qu'il li enveit, 
Quer de guerre est forment destreit. 
Herout i vint od bien grant gent, 
Qu'onques n'i out demorement. 

Li reis de France en Normendie 
Esteit entrei o ost banie. 
Franceis, Daneis, tant sunt alé 
Qu'a parlement sunt assemblé : 
Meslee sort el parlement ; 
Daneis i fierent durement : 
Deiz et Viij. contes ont ocis ; 
Le reis meïsmes i fut pris. 
Ainz que il eissist fors de prison, 
Si a juré, et si baron, 
Que ferme paiz d'ore en avant 
Tendrunt mais toz dis a l'enfant. 
Par ensummet rendu li a 
Quant que Kalles a Rou donna ; 
Encor rout il el serement 
Quel defendra de tote gent. 

Asseiz tost puis le reis fina. 
Lohier, sis filz, por lui regna. 
Des couvenanz n'a nul tenu, 
Anceis a guerre et mal meü. 
Son franc home a grevei forment : 
Guerreié l'a molt durement. 
Bacheleirs ert li quens Richart, 
Proz et hardiz comme leubart. 
De l'autre part, le reis esteit 
Jouvres asseiz et si creieit 
Malveis conseil que il aveit : 
Vers son baron se malmeteit. 
Od ses Normans, o ses Daneis, 
Ad envaï li dux Franceis : 
Si cruelment les envaïst, 
Od feu, od fer, que tot destruist. 
Par bois, par viles, par champaignes, 
Fierement vait od grant compagnes. 
En France fait espessement 
Pareir fumees, foïr gent ; 
Par tot essille la contree : 
Destruite l'a et malmenee ; 
Glaive de gent si homme funt 
Par tot les leus ou unques vunt. 
Cinc anz dura continuels 
Ceste guerre qui ert mortels. 
Ne la voldreit plus endurer 
Li reis de France ne li per : 
Tant unt al duc fait et mandé 
Que od Lohier s'est acordé ; 
Il en fut ainz molt bel preié 
Que por nul d'els l'eit otreié. 
Par grant amor, senz contençon, 
Acordé sunt tuit li baron. 
La paiz fut ferme qui est faite, 
La ou li dux au rei s'afaite. 
Puis que en paiz si homme furent, 
Daneis de lui grant dons reçurent : 
Toz cels qu'il a fait baptizier 
A lor aleuz fist reparier, 
Et toz les autres, qui amoent 
La lei paiene et coltivauent, 
Par mié la mer, fors de sa terre, 
Les enveia les Mors conquerre. 
Por ce furent la enveiez 
Que ne seient meis damagiez 
Franceis par els ne destorbez, 
Ne essilliez ne devilez. 

Crestienté a molt amee 
Puis que sa guerre out afinee : 
A son poier Deu enora, 
Moines et clers tozdis ama. 
Les perechous, de lor servise, 
Amonestout a mainte guise 
Et au prodome rediseit 
Que mielz feïst qu'il ne faseit. 
Les iglises a estorees 
Qui par la guerre erent gastees : 
Les unes fist et commença 
Et les autres ameillora. 
Entre les altres une en out 
Que de son cuer forment amout : 
Ja esteit ce cele del mont, 
La seint Michiel, ou li clerc sunt. 
Molt par eirt liez qu'en son païs 
S'eirt herbegié cist Deu amis. 
Il vit et sout certeinnement 
Que n'ert servie honestement 
Cele iglise, si cum deveit 
Et cum li leus le requereit, 
Quer el païs la clers esteient, 
Riches d'aveir, qui se faseient 
Del mont chanoines apeleir ; 
Ententif eirent a veneir 
Molt plus assez que au mestier 
Qui afereit a lor mostier. 
A lor aiese se deduieient 
Quer molt granz rentes en aveient. 
As povres clers servir faseient 
Por els l'igliese et il aveient 
Totes les rentes, sis parteient 
Eissi entre els cum il voleient. 
Comme boviers les alooent 
Et d'an en an les remuoent. 
Vilainement les i meteient 
Et cil vilment s'en conteneient. 

Quant ceste chose li quens sout 
A merveille par li desplout : 
Il esguarda et dist por dreit 
Que qui chanoine estre voleit 
Sa provende bien deservist, 
Altre por lui nul n'i meïst. 
Por nient fist cest jugement, 
Quer il ne l'ont tenu neient. 
Quant le resout, si a mandez 
Les chanoines et assemblez : 
Preié lor a molt dolcement 
Que vesquissent regulerment, 
Et od preiere et od manace 
A chescun dit que il le face ; 
Mais quant qu'a dit, tot vait en vent, 
Quer entre tot n'en funt neient : 
Por preiere ne por manace, 
N'i a nuls d'els qui rien en face. 
A lor deduit ententif sunt : 
Chacier en bois li un en vunt, 
Li autre aloent en riviere, 
La ou la seivent bien pleniere ; 
Beivre et mengier et altre chose, 
De quei suere nuls ne s'alose, 
Refaiseient espeisement, 
Dont l'en parlout molt laidement. 
Li dux Richarz marriz en fut ; 
A merveille par l'enn'encrut 
Que le servise Damledé 
Nen unt por lui point amendé ; 
Anceis par l'unt tot deguerpi : 
Quel merveille s'en est marri ? 

Le gentil duc de Normendie, 
Quant si malvaise vit lor vie, 
A l'archevesque en a parlé : 
Tot son conseil li a mostré, 
Et a son frere le ra dit, 
Qui quens esteit, ce truis escrit ; 
Raoul out non, huens bien vallanz, 
Sages asseiz et molt poanz. 
A un conseil andous les traist : 
« Seignors, fait il, malement vait 
Que seint Michiel est messerviz 
Et que sil servent a enviz 
Li chanoine, clers orguellous. 
Por mé ne funt rien, ne por vos ; 
Enpensé ai ques osterai 
Et en leu d'els moines metrai. 
Loiez le vos a faire eissi ? 
Li archevesque respondi : 
- Oïl, par fei, c'est honesté » ; 
Li quens Raouls le ra loé : 
Bien li dient qu'a Deu pleira 
Cele chose se issi va. 
Preié lor a n'en dient mot 
De ci qu'il eit parquis trestot, 
Moines et cen que aveir deit 
A faire ce que il voleit. 

Li chanoine sourent assez 
Que li dux eirt od els meslez : 
De l'iglisie ount tot fors geté 
Quanque il pourent, a celé ; 
Cen que chescuns aveir en pout 
A trestorné au mielz qu'il sout ; 
A lor acointes unt livrez 
Les ornemenz qu'enn'unt getez, 
Quer mielz s'en volent tuit aler 
Que prendre vie reguler. 

Entretant ad molt vivement 
Li quens fait son porchacement : 
De l'archevesque Huun out 
Primes un brief, tel cum il vout ; 
Del rei Lohier un tel en ra 
Come il meïsme demanda. 
Quant ses bries a, homes a quis, 
Des plus sages de son païs : 
Son mesage lor encharga 
Et a Rome les enveia. 
Espletié unt tant et esré 
Que l'apostoile ourent trové. 
Li apostoile de cel tens 
Out non Johan, si cum je pens. 
Lor bries li livrent seielez : 
Bruisiez les a et esguardez. 
Par sei esteit enz en un brief 
La vie as clers, de chief en chief. 
Enz en un altre aprof esteit 
Ce que li dux li requiereit. 
A icels dous erent semblables 
Li altre tuit et acordables. 

Quancque li quens li requiereit 
Par ses chartres que il diseit 
Li apostoiles otria 
Et de sa part le conferma ; 
Joious en ert et liez forment. 
Li cardinal tuit ensement 
Al duc runt bries tels enveiez 
Cum par les suens li out preiez. 

Quant li message ont pris congié, 
Isnelement sunt repairié. 
Chevaus ourent ad volenté : 
Par jornees ont tant esré 
Qu'en Normendie sunt venu. 
Li dux les vit, toz liez en fu ; 
De chief en chief li unt conté 
Cum faitement ourent esré. 
Il apela un chapelain, 
Le brief li mist enz en la main 
Que cil aveient aporté ; 
Li clers l'a tost desvolepé. 
Despleié l'a et esguardé, 
Puis l'a au conte recité : 
Les saluz dist premierement, 
Trestoz eissi cum les entent, 
Puis a tot leit le brief avant, 
Qu'il n'i falli ne tant ne quant. 

Li apostoiles li mandout 
Par cez lestres que enveout 
Que del mont ost toz les chanoines 
Et en leu d'els il mete moines, 
Et les rentes aient al mont 
Que li chanoine tenu unt, 
Et enz et fors li otreout 
Et de sa part le confermout. 
Et si aucuns le contredit 
Il l'escumenge et maldit. 
De l'autre part, s'en l'abeïe 
Velt nul des clers muer sa vie 
Bien li otreie de par Deu ; 
Iluec n'out plus quer n'en fut leu, 
Fors le valei, a la parfin, 
Qui eirt escrit el parchemin. 
A l'archevesque uns en ralout 
Qui ce meïsmes commandout. 
Li evesques d'Avrenches rout 
Vn brief qui cen reconfermout. 

Li dux aveit par Normendie 
Moines assez de bone vie : 
Par abeïes en a pris, 
Tels qui bons sunt, cen li est vis. 
A lui vienent priveement, 
Si lor a dit celeement 
Qu'il le seuvent la ou ira, 
Isnelement ; pois lor dira 
Por quei les a a sei mandeiz 
De tantes parz et aünez. 
Il n'i a plus, il est meüz 
Mes sis erres fut tot seüz. 

A Avrenches vint belement 
Si cum de cen ne fust neient. 
Semblant faiseit que il queisist 
Tote altre rien que il ne fist. 
Quant il vint la, primes parla 
D'altres choses, puis apela 
Vns vel baron qu'iluec esteit : 
Sis privez eirt, molt chier l'aveit ; 
Commanda li que il alast 
Molt tost al mont et si rovast 
As chanoines muer lor vie ; 
Si ne leist pas qu'il ne lor die 
Moines deviengent, cen voleit, 
En lor mostier, qui bel esteit, 
Ou cen que non, si augent fors, 
Lor dras enportent et lor cors, 
Tant solement, et nient plus : 
Marriz esteit od els li dus. 

Emprés li dist qu'il demandast 
Totes les cleis et sis guardast, 
Le tresor, tot l'or et l'argent, 
Les altres choses ensement. 
Cil s'entorna et vint al mont, 
Mande les clers ou que il sunt ; 
Quant il les out toz aünez, 
« Seignors, fait il, or m'escoutez. 
Nostre sire li dux vos mande 
A toz par mei et si commande 
Que esliesiez quel que voldrez : 
Moines seiez ou vos augiez 
Fors de cest leu isnelement. 
Respondez mei, et cel briément ! » 
Les cleis aveit ja totes prises 
Et ses guardes partot assises. 
Tot out seisi ainz ques mandast 
Ne qu'a nul d'els de ce parlast. 

Respondent cil communement : 
« Nos ne feron de ce nient ! 
Ja el talent ou or seions 
Moines ici ne devendrons ». 
De ce aveient ja parlé 
Et lor conseil tot afermé, 
Que devinei pieça aveient 
Trestot icen que or veieient. 

« Donc n'i a plus, cil lor respont, 
Ne meis eissiez tuit fors del mont ! 
Alez quel part que vos voldrez 
Quer jameis ci ne remeindrez ! » 

Tuit li chanoine atant s'en vunt 
Ne meis sol dui qui remeis sunt : 
Li uns le fist por Deu servir 
Et li altres por se garir : 
Enfermetei molt grant aveit, 
Ensorquetot vielz hons esteit. 

Puis que del mont furent torné, 
La ou lor plout s'en sont alé. 
Chascun par sei tornez s'en est 
La ou li semble et bon li est. 
Dex lor aït, le fiz Marie, 
Quer je ne sai plus de lor vie. 

Des dous chanoines qui el mont 
Par tel acheison remeis sunt, 
Li uns des dous out non Durant : 
Prodon esteit et molt vaillant ; 
Molt out chier l'angle, cen diseit, 
Quer por s'amor remés esteit. 
A ses ovres fist puis pareir 
Se il menteit ou diseit veir. 
Li malades out non Bernier : 
Gesir soleit prof del mostier, 
Por s'enferté que aveit grande. 
Al messagier le duc demande 
Et li requiert, por amor Deu, 
Quel laist gesir en icel leu : 
Malades iert, si ne saveit 
De quel ore mort le prendreit ; 
Morir se crient, laist li gesir ; 
Por son servise tot oïr, 
Estre voldreit illuec toz dis 
Et nuit et jor tant cum iert vis ; 
Fiebles hons est, ne puet aler : 
Pechiez sereit de lui oster ; 
Alanguorez est et falliz : 
S'il l'en oste, mal iert bailliz 
Quer ne vuelt faire se bien non, 
N'enn'eient il pas soupeçon. 

De quant que dit, del plus menteit ; 
Trestoz soduire les voleit : 
Par si fause religion 
Couvrir voleit sa traïson, 
Quer illuec out de seint Autbert 
Le cors mucié, clos et covert. 
Il l'en voleit porter od sei, 
En larrecin et en segrei. 
De tot icen que a preié 
Ne li a cil rien otreié : 
Anciez li dist que ne porreient 
Soufrir li moine qui vendreient 
Que cele celle a enfers fust 
Ne que hon malades i geüst. 
Cel leu illuec que il diseit 
Molt mielz as gardes coveneit 
Qui l'igliese deivent garder 
Que a malades converser. 
Moleste as moines grant fereit 
Se il illueques se geseit. 

Quant Bernier ot l'escusement 
Si li a dit molt humlement : 
« Or vos prié donc por amor Deu 
Que me laissiez en icest leu 
Estre et gesir tant solement 
Qu'esguardei aie a mon talent 
Vne maison ou puisse aler 
Ma langor grande deporter. 
Cil li a dit : - esliesiez la, 
Quer par ma fei vos aurez ja 
Quele que unques eslierez : 
A vostre chois une en prendrez. 
Respont Bernier : - je nel ferai, 
Anceis imais me soferrai ; 
Por seint Michiel, sanz altre ennoi, 
Laissiez mei ci ennuit et hoi, 
Et si vos faire nel volez, 
De meie part saveir poiez : 
Je n'en istrai pas, par mon chief, 
S'anceis nen ai traval molt grief ; 
Ou par force m'en getereiz 
Ou ennuit mais ci me lereiz ». 

Tant ad Bernier dit et preié 
Que le franc home a ennuié 
Que li dux out enveié la. 
Bien espeire que illuec a 
Mucié tresor ou que que seit 
Que cele noit embler voleit. 
Ceste meïsme soupeçon 
Aveient tuit si compaignon : 
Il esperouent verité. 

Li riches hon ad commandé 
Que d'iluec seit tost remuez 
Et en un altre leu portez. 
Vne maison livrei li unt 
Qui eirt assise el lez del mont 
Meis bien li peist, illuec l'ont mis. 
Commandei est puis, ce m'est vis, 
Que trestot ait tant con vivra 
Quancque mestier li estera. 

Li riches hons enz el mont mist 
Bones gardes einz qu'en issist. 
Quant ce fut fait, al duc ala 
Por dire li ce que fait a. 

Les persones de Normendie 
Et d'evesquez et d'abeïe 
A Avrenches venues erent. 
Li moine od els la s'asemblerent 
Dont je parlei premierement : 
Molt i vindrent celeement ; 
Isnelement erent venu 
Quer commandé tres bien lor fu. 

Molt ert grande la baronnie 
Qui venue ert de Normendie. 
Puis que tuit furent assemblé, 
Li dux Richarz a commandé 
Que il viengent od lui al mont. 
En es le pas cil monté sunt : 
Od lor seignor en sunt alé ; 
Al mont vindrent, tant ont esré. 
Quant il furent la parvenu, 
A la porte sunt descendu : 
Od chanz, od ymnes, haltement, 
Meinent les moines liement, 
Tant qu'el mostier furent entré. 
Li dux Richarz lor ad livré 
Tote l'igliese et la ballie, 
Neis les cleis od l'abeïe. 
Totes les rentes lor donna 
Et fors et enz puis commanda 
Que ne fust meis nus hons vivant 
Quis descreüst del priés d'un gant. 

Li archevesques i esteit : 
De ceste ovre s'entremeteit 
Quer par son brief l'out commandé 
Li apostoiles et mandé. 
Li evesques d'Avrenches fut 
De l'autre part si cum il dut : 
A l'apostoile obeïsseit 
Qui bien mandei le li aveit. 
Tuit si chanoine illuec resunt 
Qui bien otreient cen qu'il funt. 
As moines ont tuit otreié 
Genez, et Iz de l'evesquié ; 
Sanz nule male volenté, 
Ce que il funt lor ont graé. 

Les costumes ont demandees, 
Qui par amor furent trovees ; 
Seint Autbert primes les trova 
Et establi, et ordena : 
Ce est de la procession 
Que encor oié cest jor tenon ; 
Li uns de nos as altres vunt 
A dous termes qui posé sunt : 
Li clerc premier viennent as moines 
Et li moine puis as chanoines ; 
Tuit revestu se recevrunt, 
Et cha et la cels qui iront, 
Messe dirront al mestre altel, 
Li moine la tot altretel ; 
Li chanoine deivent mengier, 
Quant il auront fait lor mestier, 
En l'abeïe, el refector, 
Si cum li tens dorra del jor ; 
Li moine la, tot ensement, 
Que ne lor griet le junement ; 
Ja li moine ne se movrunt 
Se li clerc ainz a els ne vunt : 
Entre els est bien cen confermé, 
Quer ce esteit fraternité ; 
Aliance semblout d'amor. 
Encor le tienent oié cest jor 
Si cum il fut lors establi, 
Fors del mangier que ont guerpi : 
Tant est lor amor plus baissiez ; 
Il n'a gaires que il fut laissiez. 

Aprof ceste peticion 
Que confermerent li baron, 
Esleü ont li moine abé 
Si que li dux lor a greié : 
Mainart out non, si fut normanz ; 
Prodom esteit et bien vallanz. 
Icel jor out grant joie al mont. 

Quant cen fut fait, si s'en revunt : 
Li dux s'en vait en Normendie 
Et cil remaint en s'abeïe. 
Comme buens peirres chastia 
Et comme meirres toz ama 
Icels moines qui remés sunt 
Dedenz l'igliese, od lui, del mont. 

En la reule seint Beneeit 
Est bien escrit, il le saveit, 
Que li abes les ores gart 
Ou a tel die de sa part, 
Qui honestes et buens i seit, 
Le mestier face cum il deit. 
Cele meison ou dan Bernier 
Soleit jesir, a cest mestier 
Avis li fut qu'ert convenable 
Et aisiee et delectable : 
As marrugliers l'abei l'eslut. 
Il meïsmes souvent i jut. 
Nuls des moines n'out sopeçon 
Que soz les laz de la maison 
Mucié eüst alcune rien 
Quer il n'i a, cen veient bien, 
Tant de pertuis ou se cutast 
Vne soriz, ne ne passast : 
Nul n'enn'i out, petit ne grant, 
Ne es crevaces, tant ne quant, 
N'i pareit rien, enz ne defors ; 
Et nequeden, si ert le cors 
De seint Autbert illuec posez : 
Vnc de trente anz n'i fut trovez. 
Quant par miracle fut trové, 
Aveit al mont segunt abé : 
Icil abes rout non Mainart, 
Molt fut prodom et de Deu part ; 
Bien redirom quant la vendra 
Comment cil abes le trova 
Et cum portei fut el mostier 
Que il fist faire et commencier. 

Aprof icen, ce m'est avis, 
Li nobles dux s'est entremis 
Del leu faire clorre de murs 
Covenables, et forz, et durs : 
Einz que il seit del mont tornez 
Del suen les a tot aquitez. 
D'or et d'argent fist faire tables 
Que as altels mist covenables ; 
Chapes de paile, vestimenz, 
Pailes, dossels, tapiz molt genz, 
Candelabres d'or et d'argent, 
Croiz et calices ensement. 
Viles as moines a donnees, 
Rentes d'igliese confermees 
Par son seel en cire mis, 
Li dux, ainz que isse del païs, 
Et ce qu'il sout que boen esteit 
Et qui a l'ordre aferir deit. 

Li abes Mainarz, del mostier 
Qui premiers out cure et mestier, 
Par le conseil de son convent, 
Qui l'otreierent bonement, 
Funt de Durant lor chapelain, 
Honeste clerc et non vilain. 
Rendu li unt tot autretant, 
Fors que ne fut el mostier grant 
Com il soleit aveir jadis, 
Quant chanoines i fut ainz mis. 
Tot altretel humanité 
A Bernier funt par lor bonté : 
Rendue li unt sa provende ; 
Aprof li firent tel enmende 
Qu'o els beiveit puis et manjout, 
A toz les jorz que il li plout, 
Molt bien et bel, od honesté, 
Meis por nient onc n'en sout gré. 
Enprés sa mort, quant que il out, 
Li moine donnent a Fulcout ; 
Cist ert sis niez qui feelment 
Les a serviz et lealment : 
Il lor a dit et anseignié 
Ou seint Autbert ourent mucié, 
Il et sis uncles, quant viveit : 
N'enn'i a nul qui liez n'en seit. 

Li dux Richarz, qui molt amout 
Religiom et ennoraut, 
Souventes feiz les visita 
Et de ses choses lor donna. 
Del leu, qu'il vit que amendout, 
Dedenz son cuer grant leece out. 
Il a ouvré comme huem sage : 
Par le conseil de son barnage, 
Privileges lor a donnez, 
Que cen qu'a fait ne seit quassez. 
Il otreie de sa partie 
Que abé n'eit en l'abeïe 
Se moine n'est de la meison : 
Entre els facent l'election ; 
Et, se illuec trovez n'esteit 
Qui convenables a cen seit, 
Esliesent le d'autre abeïe, 
A lor pleisir, de bone vie. 
Del deraien de la meison 
Le voldreit mielz, cen dit par sun, 
Que d'un qui fust d'antequité 
En altre leu norri et né : 
Ce est la somme de l'escrit 
Que li dux fist que je ai dit ; 
Desus l'autel cest presenta. 
Puis dous altres parquis en a : 
Por cen l'a feit que il voleit 
Que ceste chose estable seit. 

Del rei Lohier de qui teneit 
Tote la terre que aveit 
Privilege out et muniment 
Tel com disrom ja ci briément. 

Ce fut escrit el brief le rei : 
« Jen conferm tot ce et otrei 
Que donneirent mi ancesor 
A Damledeu, nostre segnor, 
A Seinte Igliese et as sers Deu 
Ou que cen seit et a quel leu. 
Je comferm bien ci de ma part 
- Mis mestiers est que bien le guart - 
Que qui don i aura donné, 
Por nule male volenté 
Puis ne lor puisse retolir, 
Ne heirs qui em puisse venir. 
Se il le tout, je le rendrei, 
Qui en l'escrit confermei l'ei ; 
Et por icen, cil qui or sunt 
Nostre feeil et qui serunt, 
Et Damledeu volent amer, 
Sachent un mont estre en la mer 
Ou ennorez est seint Michiels 
Qui est mestres prevolz des ciels : 
Mont de Tumbe l'oï apeler. 
Assis est em peril de mer. 
Li dux Richarz, en nostre tens, 
Por amor Deu, si com je pens, 
De bien en mielz l'a estoré 
Ou souveraine auctorité 
De l'apostoile, dan Johan : 
Ses bries en a, prof a d'un an, 
Qui conferment cen qu'il a feit : 
Mei n'est molt bel et molt mei heit. 
De ses moines de Normendie 
Ja i a mis grant compagnie 
Qui servirunt la Damledé 
Et seint Michiel par tout eié. 
De ceste chose confermer, 
Que ne la puisse aucuns dampner, 
En nul aié qui jameis seit, 
Me requierent, et si unt dreit, 
Li dux Richarz premierement, 
Li archevesques qui rapent 
De ceste afaire grant partie : 
Envers mei molt s'en humilie ; 
Li apostoile ensement 
M'enn'a requis benignement 
Par plusors bries, et ja a pose, 
De confermer iceste chose : 

Por lor amor tant en ferai 
Que de ma part commanderai 
En icel leu dont ai parlei 
Seient moine par tot eié. 
Jel voil eissi, et si commant 
Que emprés mei nul rei poant, 
Ne dux qui seit en Normendie, 
Nostre chartre meis ne desdie, 
Ne ne seit quens ne nus evesques, 
Neis de Roien li archevesques, 
Par qui ja seit meis trespassé 
Que que avum or confermé. 
Por ce le faiz que od franchise 
Seient li moine el Deu servise 
Et qu'il preient que Dex nos gart 
Et nostre regne ou il unt part. 
Icest precept qui ci est dit, 
Et qui par nos ci est escrit, 
Od nostre main le confermuns, 
D'anel reial le seieluns ; 
Et si alcuns est qui l'enfregne 
Escumengiez entretant maigne ». 

Del priviliege a l'apostoile 
Vos revoil or faire memoire : 
Johan out non, produen esteit ; 
Il commanda en son endreit 
Et conferma de soe part, 
Et tres bien vuelt que l'en le gart, 
Que tozdis meis fust l'abeïe 
De buen convent tres bien garnie 
Et que li ordres meis i seit 
Qui novalment mis i esteit. 
Li reis Lohier, li dux Richart, 
Li archevesque, de sa part, 
Preié l'en ourent dedevant 
Qu'en fesist chartre a remeignant. 

Vncor a il plus commandé 
Que esleisent li moine abé 
De lor meison, tel com voldrunt, 
Ou d'autre leu, s'iloec nen unt 
Persone alcune convenable 
A estre abé, et proufetable. 
L'eslection par lor esgart 
Bien lor otreie de sa part ; 
Et se alcuns aler voleit 
Encontre ce que il diseit, 
De Damledeu l'escumenie, 
De la Virge, seinte Marie, 
De seint Michiel tot ensement 
Et de toz seinz, sanz finement. 

Dedenz enfern seit sa partie 
Qui abes iert de l'abeïe 
Por nul loier que il en dont 
Et a toz cels quil recevront. 

Cest priviliege encor oié unt 
Nostre moine, qui gardé l'unt. 
Escrit fut bien raisneblement, 
Quer il i out sene repent : 
Cist privileiges que oiez 
Em plein concile fut fermez ; 
Haltes persones i nonma 
Li apostoiles quil ferma, 
Qui renommees plus esteient 
Et dignités gragnors aveient, 
Por le privilige enforcier 
Que ne l'osast aucun froisier. 

Li dux Richarz, quant trestoz out 
Les privileges que il vout, 
A seint Michiel les a donnez 
Et sor sun altel presentez. 

Bien se gardent cil qui seront 
Par altrui main abei del mont, 
Ne meis par cele del convent : 
Je lor di bien veraiement 
Que dessevrei sunt tuit de Dé 
Qui par main laie i sunt entré. 
Maint grant miracle avum veü 
Sor cels qui si i sunt venu : 
Quer unques un mort nen i fut 
Ne en sarcoel nul nen i jut ; 
Anceis s'en sunt trestuit alé 
Enz en lor lige poesté. 
Li archangles enz en lor vie 
Les a mis fors de l'abeïe. 
Qui de cez diz se marrira 
Apertement demostera 
Que abes est de l'abeïe 
Malveisement, o vilanie. 
L'abes Raols par symonie, 
Mun escientre, out l'abeïe. 
D'aultres i a encor assez, 
Qu'avuns veüz en noz aiez, 
Que seint Michiel en a mis fors, 
En grant poier, sains de lor cors, 
Beles persones, clers vallanz : 
Dex, se li plaist, lor seit garanz, 
Et a toz cels qui ont esté 
Primes et puis del mont abé. 

Li cuens Richarz, emprés ses dons, 
Asembleiz a toz ses barons. 
Vn fiz aveit de sa mollier, 
Dame Gonnor, si l'out molt chier ; 
Richarz out non, corteis et sages, 
Prouz et hardiz, donnerreis larges. 
De sa terre l'a herité ; 
Tuit li baron l'unt greanté. 
Grant leiece ourent icel jor 
Que le reçurent a seignor. 

Li dux vesquit ne sei combien, 
Quer je n'en voil mentir de rien. 
Quant il morut, ce fut dolor, 
Mais Dex li fist si grant enor 
Que emprof lui tel heir leissa 
Qui sa terre bien governa. 

Del viel Richart ne disrei plus, 
Mais de son filz, qui fut buens dus 
Et bien governa Normendie, 
Ne vuiel leissier qu'auques n'en die : 
Plusors mostiers fist par sa terre 
Ou en son tens n'out point de guerre ; 
Seinte Igliese tozdis ama 
Et Damledeu molt li donna ; 
Del mont sis peres li preia 
Et il por lui molt l'enora : 
Plus i donna et plus i mist 
Que ainz ne puis nus huens ne fist ; 
La chartre en ont encor li moine 
Qui toz ses dons lor testemoine : 
Ge la lui ja et esgardei ; 
Or vos disrai que i trovei : 
Icen i vi que il donout 
A saint Michiel et otriout, 
Et as moines qui sunt el mont, 
L'abeïe, que encore unt, 
De seint Paier, en Costentin ; 
N'i a igliese ne molin 
Ne bois, ne plaign, terre ne pré 
Que ne lor ait trestout donné : 
Des le chemin de Hochingnié 
Des qu'a la mer, tout a donné ; 
Neies de Tarn tresqu'en Venlee, 
O Causé donne la contree. 
Et Chantelou encor dona, 
Bois, iglese et quanqu'i a ; 
Terre Grinbaut en Briquevile, 
Et Lenguerone et Flamevile 
Ra il donné, et la mitei 
De Eringartvile rotrié ; 
Le feu Durant dedens Vellé ; 
En Gersé lor a doné 
Trestot le leu Perron Le moine : 
La chartre en trei a testemoine ; 
La Columbe i rajosta, 
Mostier et bois et ce que i a 
Eu terreor de la Rochele, 
O le molin et o le pré ; 
La terre au pere a un abbé 
Dan Heldebert, lor a doné ; 

L'une mitei de Mundrevile, 
Trestot Verson et Bretevile 
Que sa mere primes dona, 
Oveuc les dons confermé a ; 
Maidré, Carré et Marrigné, 
Curé, Forges et Soligné, 
Magné, Macé et Dummanei, 
Par le meleu tot Cramerei, 
Peleog et Eschallié 
Et la vile de Vergoncé 
Enz eu païs d'Avrencheïn 
A saint Michel rendit sanz fin, 
Deu don Guillaume le marchis 
Qui fut son aël, ce m'est vis ; 
Desor la mer deu suen dona 
Tout saint Jehan si com ui a. 
Mesnil Reingier mist o son don, 
Leiz Morteïn, ce releison. 
Tot le tongneu de l'abeïe 
A saint Michel done et otrie, 
Des marcheans qui i vendront 
Marchandise et porteront, 
Et de trespassanz, de trestoz, 
Si com il out et anz et jors. 
Vne iglese a il donee 
Dedens le mont, en la valee, 
De saint Pere, par tel hennor 
(Quer seue esteit a icel jor) 
Que li abbes et li covenz 
Clers i metront a lor talenz 
Qui por s'ame messe diront 
Et por ses hers, tant com vivront. 
Se aucun des clers despesaument 
Feit le servise ou ordement, 
Li abbes le peut en desfens 
Meitre, ou li moine solonc le temps ; 
Et se por ce ne se chatie, 
De li oster ont la ballie 
Et de poser autre en son leu, 
S'i a, par fei, honeste lieu. 

Quant qu'a evesque aparteneit 
Et a seignor, en tot endreit, 
Si com son pere le dona 
Premierement et porchaça 
De l'apostoile, et des evesques, 
Del rei Lohier, des archevesques, 
As moines donne et au leu 
A tozdis meis, por amor Deu. 
El borc del mont fut cis duns faiz ; 
Encore est il tenu en paiz : 
Por nul forfait ja fors del mont 
N'irunt plaidier cil qui i sunt ; 
Li plait sunt tuit devant l'abei, 
Neies de la crestienté ; 
Archediacres est del mont : 
Toz justise cels qui i sunt ; 

Ses clers, ses moines, toz mesra 
A ordener la ou voldra. 
Il meïsmes beneïçon 
Aura emprof s'election 
De quel evesque que voldra : 
De l'apostoile otreiz en a ; 
Li dux Richarz icen donna 
Et li evesque l'otreia 
Qui d'Avrenches teneit le sié, 
Oiant barons et le clergié ; 
Maingis out non, cen vei escrit 
Enz en la chartre ou son seing fist. 
Richart, Robert graanté l'unt, 
Qui ambedui filz le duc sunt. 
Neies Robert, li archevesques, 
Otrei en fist o les evesques 
Sor qui esteit sa poestei, 
Qui en la chartre sunt nummei. 
Quant el fut faite et acheveie, 
A seint Michiel l'a presenteie 
Li dux Richarz honestement : 
Desus l'autel fist le present ; 
Je n'en ai dit ne meis la somme. 

Emprof sa mort firent si homme 
De son ainzné filz lor seignor : 
Richart out non ; a grant ennor 
Vn poi de tens les governa. 
Robert, sis freres, pois regna. 
Cist Robert out un filz, Guillealme, 
Qui a comquis tout le realme 
D'Engleterre, par poesté, 
Et s'en est fait rei coroné. 

L'une meitié de Guerrnerié 
Qu'avun eü de ci qu'a oié, 
Les costumes, et le melage 
De tote l'autre, qui est large ; 
Dragié, Tissé, et Tisseel, 
Goout, Obreie, et Poterel, 
Belevile, La Lande pois, 
Si com el livre escrit le trois ; 
Dous bocheals, Crapout, Neirum, 
Tote Beveie par enson ; 
Les costumes de tout Bevrum, 
Togné, et terres en virum, 
Et uit molins en la valee, 
Et altre cinc en la contree 
De Beeissin, desus Obdun, 
Enz en la vile de Versun, 
A seint Michiel donne en son tens 
Li dux Robert, et en porpens 
Chartre en a feit, si l'unt li moine ; 
Escrit i sunt li testemoine. 

Ennoi sereit de l'escouter, 
Se je voloie ore aconter 
Toutes les chartres as barons 
Qui donnerent les riches dons. 
Por ec de cest ici leirons, 
Des miracles repalerons. 

Oï aveiz cum faitement 
Seint Autbert fist premierement 
La chapele desus le mont, 
Et des reliques qui i sunt, 
Cum il les quist et porchaça ; 
Et quant les out, mises les a 
En une boiste et seilees : 
Vnques n'en furent puis ostees. 
En une chasse aprof assist 
Icele boiste ou il les mist 
Desus l'autel honestement : 
Encore i sunt veraiement. 
Del paile i out, qui laissié fut, 
Et del marbre sor quei estut 
Li archangles qui dedia 
Monte Gargaigne, lonc tens a. 

Longuement puis que fut seintiz 
Li bons Autberz et desfoïz, 
Dedenz le mont out un chanoine, 
Ainz que i fussent mis li moine, 
Qui enquist molt et demanda 
A cels qui ierent o lui la 
Si aucuns d'els vit unques traire 
Les reliques, por nul afaire, 
Que seint Autbert aporter fist 
De Gargaigne, que li desist. 
Respondent cil : « unc ne veïsmes 
Ne d'omme nul parler n'oïsmes 
Qui unques une en maniast 
Ne avant traire les osast. 
Nos meïsmes rien n'en savum 
Ne meis issi cum nos l'avum 
Oï conteir par maintes feiz 
As ancesors, icen creiez. 
- Par fei, fist il, pris m'est talent 
De veier les apertement : 
Si m'aït Dex, ou jes verrai 
Mun escientre, ou je morrai ! 
Molt vos voldreie toz preier 
Que, Dez vos gart de detorbier !, 
Que sofriessiez que jes veïsse 
Et de la casse les traïsse. » 
Tuit li dient qu'il se repost 
Quer folie est que veier ost 
Le seintuaire et descouvrir : 
Tost l'en porreit mal avenir. 
Cume il plus li deslooient 
Et del leissier conseil donnoient 
Et il tozdis plus esperneit 
De veier ce que il diseit. 
Checun li dit de sa partie 
Que lest ester ceste folie : 
Seuffre et esgart et lest ester, 
Si com ont feit jadis si per. 
Trestot lor los et lor sarmon 
Ne li valurent un boston. 
Onques por eus neu vout lessier : 
Aincés les print a depraier 
Si com il sout, plus souplement. 
Tant a preié que vreiement 
A la parfin ont graanté 
Que il face sa volenté. 

Quant ot l'otrei et le congié 
A mervelle par s'en feit lié. 
Treis jorz primes jeüné a 
E son corps d'eve tot lava ; 
Au desreein messe a chantee 
Au metre autel et celebree. 
A la parfin, quant dite fu, 
Si com il ert bien revestu, 
De la firte la boiste osta, 
Desus l'autel assise l'a. 
O un cutel la vot ovrir, 
Mes saint Michel nel pot soffrir : 
Si com il a la mein levee, 
Isnelepas est arestee : 
Onc ne la pot retrere a sei 
Ne remuer le tor d'un dei. 
Apres ice perdit l'oïe ; 
De la parole ne ra il mie ; 
Aveuglié est, gote ne veit : 
Dex en a pris molt hastif dreit. 
Cil quil virent sont esbahiz, 
Poor orent li plus hardiz. 
Isnelement l'ont remué 
Et de l'iglese hors porté. 
L'ame deu corps s'en va tantost 
Puis que il fut deu mostier hors. 
Dex mostra bien apertement 
Que feit aveit fol hardement. 
Au mien esper, s'il li lesist, 
Molt volentiers s'en repentist. 
Cil, s'il Li plest, garant li seit 
Qui a S'imagre feit l'aveit. 

Ancieine costume esteit 
Que ja par nuit, en nul endreit, 
N'osast entrer huem desolz ciel 
Dedenz l'igliese seint Michiel, 
Por nul besong que il eüst, 
Ne clers, ne lais, quels que il fust, 
De ci qu'a l'ore que chaiet 
Li orloges qui fors esteit, 
Qui les matines terminout. 
Li segreteins lors i entrout. 
Totes les gardes fors gesoient, 
En lor maison que els aveient : 
Ce faiseit l'en tout por l'archangre 
Qui i hantout, et li seint angre. 
Cil qui voleient escouter 
Les oeient souvent chanter : 
Lor chant esteit cleirs, et seriz 
Comme de si seinz esperiz ; 
Apertement les reveieient 
Mainte feiee, cen diseient 
Li segrestein qui la geseient, 
Quant guarde et escout s'em perneient. 
Cil seint esprit molt i chantoient, 
De lor clartei enluminoient 
Tote l'igliese quant veneient : 
Les compangnes granz i esteient. 

Entretant vint au marruglier, 
Oiant les gardes del mostier, 
Vns huem, mes ne sei cum out non, 
Ne se il fut de la meison, 
Por demander lor grant folie ; 
Ne leirei pas ne la vos die : 
Il lor demande que deveit 
Que el mostier nuls ne geseit 
Si cum en altres plusors funt 
Ou cez chieres reliques sunt, 
Ne n'i leit l'en nul homme entrer, 
Des qu'il ennoite, por ourer. 
Respondent cil : « por reverence 
Des seinz angles, dont grant frequence 
I a par nuit espessement ; 
Si ne porreit nuls veirement 
Souffrir veier cele clarté 
Dunt sunt li angle avironné. 
- Par fei, feit il, empensé ai 
Que une noit i veillerai 
Se l'en souffrir le me voleit. » 
Chascun s'en rist qui cen oieit : 
Il quidouent qu'il se joast 
Et que ses diz a gab tornast. 
Mais puis que virent ques preiout 
Et a de certes tot tornout, 
Quant que lor out primes conté 
A lor maistres cil ont mostré. 
En folie tenu le runt : 
Ja otrei nul ne l'en ferunt 
De ceste ovre por nule rien, 
Trestuit s'en sunt afichié bien. 
Mais nequeden tant les preia 
Quer par ennui veincuz les a : 
Otrié ont cen qu'il requist, 
Vnques dangier nuls ne l'en fist. 
Toz prof en prof treis jorz juna ; 
Al derraien bien se lava. 
En l'aserant s'en est entrei 
Dedenz l'igliese et recutei 
En un angleit, a une part 
Ou chandele ne ceirge n'art. 
Endreit prinsomme s'effreia 
Quer visions veües a : 
De la poor que il en out 
Vnques une conter n'en sout. 
Sun chief couvrit, si se mucha, 
Jus a terre s'acraventa. 
Aprof icen, el mostier vit 
Molt grant clarté, si cum il dit ; 
En la clarté vit seint Michiel 
Et la raïne ou lui del ciel 
Et le portier de pareïs 
De l'autre part, cen li fut vis. 
Le mostier vunt avironnant 
Dedenz, entor, et poralant. 
De la ou ert et se geseit, 
Saint Michiel ot, qui se plengneit 
A cels qui eirent ovec lui 
Que el mostier aveit senti 
De caroigne puor molt male. 
De la poor devint cil pale ; 
Esguardé a cele partie 
Ou a la voiz de l'angle oïe. 
Marriement le vit venir 
Vers sei molt tost, ne pout fuir : 
Leiz lui li angles s'aresta ; 
Cruel vis out, ce li sembla ; 
Irie chose bien semblout ; 
Merci cria, si cum il pout. 
De sa misere pitié unt 
Li dui qui o seint Michiel vunt, 
Ce est la mere Jesu Crist 
Et seint Pierres, si cum cil dist. 
A seint Michiel preient que ait 
Merci de cel homme forfait ; 
Fait aveit grant presumpciom, 
Meis or li preient que pardom 
Por lor amor de cest li face ; 
Cil se geseit enz en la place. 
Il lor respont que non fera, 
Ja cest forfait ne pardonra : 
As sainz espriz grant tort a fait, 
Souffrir deivent que peine en ait. 
Il li dient : « Se vos voleiz 
Seveaus non, trueves li donneiz 
Tant que as angles ait dreit fait 
A qui il a grament forfait ». 
Seinte Marie pleige en fu, 
Cen a il puis reconneü ; 
La dame s'est vers lui clinee, 
Si li a dit, comme senee : 
« Di, celibert, por quei venis 
En cest mostier ? Que i queïs ? 
Lieve tost sus et si t'en ies, 
Si faces dreit, icen te rois, 
A seint Michiel, quant tu porras, 
Et as angles qui tort fait as. » 
Si cum il pout s'est remuez 
Et de l'igliese fors alez 
Parmié la porte qu'a trouvee 
Trestote ouverte et esbaiee. 
Iluec el porche est arestez, 
Si se coucha sor les desgrez ; 
Malades est, si se pleigneit, 
De ses pechiez se repenteit. 
Li orloges atant sonna ; 
Li segresteins molt tost leva ; 
El mostier veit, si l'a chercié : 
Esbahi s'est et esmaié 
Quant il nen a celui trouvé 
Qui i esteit le seir entré ; 
Por veir quide qu'il ait robee 
Toute l'igliese et violee. 
A ses serjanz rest tost alez : 
« Seignors, fait il, por Deu, levez 
Et le larrum par tot querez 
Qui nos a toz ennuit robez ! » 
Ilnelement cil sunt levé, 
Tot le mostier ont poralé ; 
Al derraien vienent as portes, 
Qui bien eirent fermes et fortes ; 
Desferment les, eissu s'en sunt : 
L'omme malade trouvé unt 
Iluec devant, ou se geseit 
Et a bien prof l'ame traieit. 
Por lor meistre coru resunt ; 
Isnelement menei l'i unt : 
Il veit celui mesaiesié ; 
Prise l'en est molt grant pitié. 
Demande lui que il aveit, 
Confaitement eissuz esteit 
De l'igliese, qu'aveit eü. 
Cil li a tot reconneü : 
Conté li a sa vision 
De chief en chief, sanz grant sermon. 
Quant le jor vit l'endemein cler, 
Se fist tres bien decepliner 
Devant l'autel, apertement, 
Si quel virent tote la gent. 
Dous jorz vesquit, molt a ploré, 
A toute gent merci crié, 
A seint Michiel meïsmement, 
Vers cui s'esteit forfeit griément. 
De cest siecle est al tierz alez : 
Ge n'espeir pas qu'il seit dampnez. 

Altre miracle vuil escrire 
En romanz et metre en cest livre : 
Li monz fut ars par noit jadis, 
Por les pechiez, cen m'est avis, 
A cels qui donc iluec maneient, 
Quer malement alquant viveient. 
El borc aval li feus esprist ; 
Tant est creüz que tot conquist, 
Ne mes le leu tant solement 
Ou seinz Autberz jut longuement. 
Onc n'i remest riens del mostier 
Que feus peüst ardre ou trenchier. 
Quant li feus commencha esprendre, 
Cil qui ne volent plus atendre 
- Ce sunt li moine et lor serjant - 
Ou criz, o plor, o duel molt grant, 
Les ornemenz, et le tresor, 
Fieltres d'argent, et vaissels d'or, 
Portez en unt hastivement 
En seür leu, et fors de gent. 
La grant chasse qui iert doree 
O l'autre chose en ont portee. 
Aprof icen que fut alez 
Trestoz li feus et aclassez, 
L'abes Mainart, si cum il pout, 
S'est herbegiez al muielz qu'il sout ; 
Li dux Richarz li aia : 
Delivrement le herbeja. 
Vn apentiz a fait, de fust, 
Desus l'autel, que n'i pleüst. 
Por cen qu'il sout que sanz larruns 
N'ardent en borc gaires meisons, 
Ainz, quant oent le feu crier, 
En eirre vunt la por embler, 
A fait garder se il aveit 
Ses reliques, si cum deveit : 
Al suen espeir esleü a 
Des meillors moines que il a, 
Si lor commande que il veient 
Se les reliques i esteient. 
Aprof icen que out cantee 
Chascum sa messe et celebree, 
Si cum il ierent revestu 
A la grant chasse sunt venu, 
Qui esteit mise honestement 
Desus l'autel, et richement, 
O ornemenz riches assez, 
Des que li feu fut trespassez. 
Dedenz aveit une chassette 
Et ilueques iert la boistete 
Ou seint Autbert out totes mises 
Les reliques que aveit quises. 
Tot entier ont l'uisset trové 
De la grant chasse et desfermé ; 
La petitete traite en unt, 
Desus l'autel assise l'unt ; 
De totes pars l'unt esgardee, 
Trestote seine l'unt trouvee. 
Vn des moines la desferma ; 
Veant les autres enz garda : 
La boeste n'ont neent trovee ; 
Cen ne sei jen cum fut ostee. 
Conseil prennent que eus feront : 
Tres jors dient que eus juneront. 
Li peuple ert a oreisons 
Et en grandes afflictions. 
Deu preierent que les conseit 
Et de lor boiste les avait. 
A Damedeu s'en sont torné : 
Oïz les a par sa bonté. 
Dous jors aveient ja junez 
Et deu tiers ert médi passez, 
Quant de peschier un om venet 
Bien pres de none etre poeit. 
Devant sei eu mont regarda : 
Souz une pierre veüe a 
Vne clarté qui descendeit 
Devers le ciel, comme un rai, dreit. 
Il se hasta, si, avenu 
La ou le rai aveit veü, 
Entrer vit enz cele clarté. 
Quans que portout jus a geté. 
Onc les reliques ne thocha, 
Ne poi ne grant nes mania. 
A l'abbé cort, si li a dit 
Ce qu'a trové et ce que vit. 
Li abbes tost s'est revestu, 
Qui de joie est tot commeü, 
Et si moine tot ensement. 
A La roche vont liement 
Ou li peschoour les mena ; 
Tout le peuple o eus ala. 
La boiste treuvent desfermee 
Et descouverte, et esbaiee. 
Veans toz eus se referma, 
Si que onques nul n'i tocha. 

A mervelles l'ont tuit tenu, 
Quer qui que veut, si l'a veü. 
Joiosement l'en ont portee 
Et en la chasse raloee 
Ou elle fut premierement. 
Cest miracle vit mainte gent. 
Par maintes faiz sont puis gariz 
Plusors fievros qui ont dormi 
Desus la pierre ou fut trovez 
Cil saintuere que oiez. 
Les pelerins l'ont henoree 
Et li homes de la contree 
Veeir l'alouent volentiers. 
Longuement fut le perron chiers : 
Cil qui seivent encor la pierre 
L'anorent molt et tienent chiere. 

Uncor vuil metre en cest romanz 
Vn miracle qui est molt granz : 
L'abes Mainarz et dan Norgout, 
Qui Avrenches donc gouvernout, 
Asemblé sunt a parlement, 
A La Roche, si cum j'entent, 
Le jor devant la seint Michiel, 
Meis je ne sei, par Deu del ciel, 
Por quei il furent assemblé. 
Meis ce sei bien, de verité, 
Que ne fut pas lors achevez 
Cen por quei erent assemblez. 
A l'avesprant departi sunt ; 
L'andemain dient que vendrunt 
Iluec meïsmes ou or sunt 
Et lor parole acheverunt. 
Meis por la feste et por la mer 
Les conveneit or dessevreir. 
L'abes s'en veit en s'abeïe 
Meis li evesque nel suit mie, 
Anciés s'en veit en s'evesquié ; 
Departi sunt ambedui lié. 
Icist evesque que oiez 
Nobles huems fut et bien letrez. 
Les moisnes molt tozdis ama, 
Tant cum vesquit, et enora. 
As jorz junables lor donnout 
De ses peissons et enveiout ; 
Par charité et par amor 
Souventes feiz lor fist ennor ; 
En quaresme, si cum je pens, 
Le faiseit plus qu'en altre tens. 
Moine fut puis de l'abeïe 
Quant s'evesquié out deguerpie, 
Que il leissa por Deu amor, 
Neient por nule desenor. 

Quant ses matines out chantees 
Li evesques, et definees 
A Avrenches, enz el mostier, 
Nuit ert encor, va se couchier. 
Si cum s'en vait, par la clarté 
D'une fenestre a fors guardé : 
Le mont vit ardre et le mostier ; 
Grant ert li feus et li brasier, 
De totes pars esteit espris. 
Haut volouent, cen li ert vis, 
Les estenceles, les charbons 
Qui chaieient de cez maisons : 
Des le gravier de ci qu'amunt 
Envers le ciel vienent et vunt. 
Ceste merveille mostré a 
A cels qui erent o lui la : 
Alquant dient que il le veient, 
Li altre dient non faseient. 
Li buen homme bien veü l'unt, 
Al mien espeir, mes li mal n'unt. 
Eneslespas aünez a 
Les chanoines, si commencha 
Icel servise qui apent 
A cels qui sunt morz novealment, 
Quer bien cuidout por verité 
Que fussent arz et devié 
Le plus de cels qui sunt el mont. 
Quant le servise finé unt, 
Li cheval furent enselé ; 
Li evesques est tost munté : 
Al munt en veit por conforter 
Cels que il quide vis trouver 
Et por les morz ensepelir 
Et en enpres faire enfoïr. 

Aprof matines rest montez 
L'abes Mainarz et devalez 
O de ses moines fors del mont : 
Al parlement d'ier en revunt. 
Matin alout quer il voleit 
Repairier tost de la endreit 
Por la grant messe que chanteir 
Deveit le jor et celebreir. 
En mié la greve prof del mont 
Il et si moine encontré unt 
Norgot l'evesque qui veneit : 
Demandent lui que il quereit, 
Por quei La Roche aveit passee 
Ou deveit estre l'assemblee. 
Li evesque li a conté 
Por quei s'esteit eissi hasté ; 
Neies icen contei li a 
Que veü out et que fait a ; 
Puis redemande se esteit 
Avenu rien el que soleit. 
« El, nenal, veir, l'abes respont, 
En l'abeïe ne el mont ». 
Idunc se sunt aperceü 
Que icels feus que unt veü 
Nule altre chose esté nen a 
Fors seint Michiel qui visita, 
Il et si altre compaignon, 
Le mont, s'igliese, et sa meison. 
A cele nuit veraiement 
Ert descendu entre sa gent : 
Bien demostrout la grant clarté 
Que molt out angres amené. 
A cele nuit i est venuz 
Mainte feiz puis et descenduz, 
Si que encor vivent la gent 
Qui l'unt veü apertement. 
N'est gaires an veü ne seit 
A son mostier venir tot dreit 
Devers le ciel, cum un brandon 
Qui est espris tot environ. 
Icele nuit, par ces chemins, 
Trovereit l'en molt pelerins 
Qui trestuit veillent por atendre 
Se seint Michiel vesront descendre. 
Dex, tant par est beneüré 
Qui poit veier cele clarté : 
Seür poiet estre, cen m'est vis, 
Cil qui la veit, que pareïs 
Li eirt trestot abandonnez 
Quant de cest siecle iert trespassez. 
A Deu preie que je la voie 
Et l'archangre, einz que morz seie. 

Par plusors terres est alee 
Des miracles la renomee 
Que Damedex eu mont feseit 
Por saint Michel qui i esteit. 
Mouz pelerins i sont alez  [...] 
Entre les autres i ala 
Vn Borgueignons qui Deu ama. 
Riches hons fut et clerc esteit : 
Tant des seipt ars apris avet 
Que il parlout et entendeit 
Assez latin et bien leiseit. 
Quant fut au mont, demandé a 
A la garde que il trova 
Que un petit li prest le livre 
Que le seignor ot feit escrire, 
Comme cil leu fut demostrez 
Premirement et estorez. 
Mostré li a et aporté : 
Li pelerins a enz gardé ; 
Leüe a la relation, 
Bone li semble la leçon. 
L'iglese en a molt mieuz amee. 
Par charité a demandee 
A la custode une pierrete 
Qui illeuc jeseit, molt petitete : 
Il li dona et il la prinst [...] . 

En son païs s'en retorna. 
Quant il vint la, si commença 
A l'einz qu'il pout une chapele : 
De son aver la fist molt bele. 
Chateaus aveit je ne sei quanz, 
Mes ce ert uns des mieuz vallanz 
O sa chapele fondee a : 
Lez sa meson la commença. 
Quant trestot ot feit son mostier, 
Sil fist en erres dedier 
En l'anor Deu et saint Michel, 
Que plus amot que rien soz ciel. 
La pierrete que ot demandee 
Jadis au mont et aportee 
Enz en l'autel fist seeler : 
Il la vout tres bien garder. 
Por Reliques mise l'i a 
De seint Michiel : altre rien n'a 
Que il puisse plus enorer, 
Ne mielz chierir, ne plus guarder. 
Se Reliques meillors eüst, 
Au mien espeir, neient ne fust 
En l'autel mise la pierrete 
Qui esteit vile et petitete. 
Doze chanoines i asist 
Et de ses rentes tant i mist 
Que assez ourent a mengier 
Et a vestir et a chaucier. 
Trestouz les jorz que il vesqui 
Cele chapele bel servi 
Et seint Michiel molt enora 
En qui enor fundee l'a. 
Il le guardout d'aversité, 
Ce li donnout prosperité : 
De jor en jor si bien cresseit, 
Tant enrichiet que il ne saveit 
Numbre dire de sa richece ; 
En joie mest et en leece ; 
Vnques en menbre qu'il eüst, 
Grant ou petit, quel que il fust, 
Ne sentit mal de ci que la 
Que cil le prist dont il fina. 
Il esteit vielz quant devia ; 

Ainz que fust morz venir fait a 
En sa presence sa mollier, 
Si la conmence a chastier 
Et a preier que el guardast 
Que seint Michiel molt enorast. 
« Diva, fait il, donc ne seiz tu 
Com il nos est bien avenu 
Des icele hore que fundasmes 
Ceste chapele et i orasmes ? 
Jen te di bien veraiement 
Que seint Michiel apertement 
Nos a guariz d'aversité 
Des que fusmes a lui josté. 
Tant comme tu le serviras 
Et de bon cuer l'enoreras 
De meie part, le te di bien, 
Ja nen auras besoig de rien ; 
Ja ne seras desconsellie 
Sel vels servir, einz seras liee. 
Et se tu mes en non chaleir, 
Ja ne t'aura foison aveir ; 
Ainz defira tot ensement 
Comme fait nule par grant vent : 
Ceste richece que ore as 
En cest siecle certes perdras, 
Et en l'autre seras dampnee. 
Lors dirras tu que mal fus nee. 
Je vos ai molt tozdis amee, 
Ma dolce amie, et ennoree. 
Vnques riens nule ne volsistes 
Faite ne fust, des quel deisistes. 
Tote la rien bone m'esteit 
Que saveie qui vos plaiseit. 
Vnques certes, au mien espeir, 
Ne vos marri, n'a main n'a seir 
Ne altre plus de vos n'enmei. 
Je sei tres bien qu'or me morrei 
Mes nequenden tres bien guardez 
Que seint Michiel seit enorez 
Et sis mostiers tres bien serviz : 
Jel vos commant, et a vos filz. » 
Je n'en sei plus, mes qu'il fina. 

Enprof sa mort ennoré a 
La riche dame le mostier 
Vn poi de tens, et tenu chier. 
Meis asseiz tost l'entreleissa 
Por autre rien ou s'entente a. 
Li riches huems aveit treis filz 
Qui esteient beals et gentiz. 
Por segnorie de lor terre 
Vnt entr'els fait longuement guerre. 
Tant unt sor mal ajosté mal 
Que l'igliese unt tornee el val 
Que li peres fundee aveit : 
Chascuns em prist cen que il poiet ; 
Toletes ont totes les rentes ; 
A Deu n'unt gaires lor ententes. 
Chascun d'els treis molt tost gasta 
Quant que si peres li leissa. 
Aseiz pourent aperceveir 
Que n'a duree a fol aveir. 
La chapele unt vilment gastee 
Que li peres out enoree. 
Tant l'unt destruite et tant aquise 
Que remeis est li Deu servise : 
Clerc n'i alout ne n'i veneit 
Ne rente nule n'i aveit. 
En tel vilté tornee l'unt 
Que neis li chien gesir i vunt. 
Cil qui la dame au mengier sert, 
Par mié dous hus qui sunt ouvert, 
De la chapele, meis portout 
De la cossine tels cum out : 
Li hus erent contreposé, 
Ce ai el livre escrit trové. 
De la sale ert prof la chapele ; 
Vnques ne fut primes tant bele 
Cum el ert or laie et gastee : 
Tres bien semblout chose robee. 
Lor liez i ont partot li chien, 
Par negligence, ce sai bien, 
De la dame qui ne voleit 
Icen faire que ele aveit 
A son seignor bien graanté 
Ainz que fust morz en s'enferté. 
Molt par est fols cil qui s'acreit 
Plus sor autre que il ne deit : 
Le bien qu'ot fait icen trova, 
Quer sa fame tost l'oublia. 

Quant molt anz furent trespassé, 
A la dame prist volenté 
D'aler en en pelerinage 
A seint Michiel, leiz le rivage. 
Aleie i est ou sa mesniee. 

Quant el vint la, si est poiee 
Des que endreit un mostereit 
De seint Estiegne, qui i est. 
Degrez iluec dejoste aveit : 
Par mié montout cil qui voleit 
Amonteir sus au grant mostier. 
Des que el fut sor le premier, 
Mal li prist grant, et si gemeit : 
Par braz, par cuisse la traieit 
Forment arriere et tirout 
Ne saveit qui, ce li semblout. 
A sa gent dit que ne saveit 
Qui toz les membres li rumpeit. 
Deus teises est ariere alee : 
Atant si fut tote sanee. 
Des qu'el revolt amont aleir, 
Si l'estut sempres retorneir. 
A haute voiz dist et criout 
Que sa dolor tote doublout. 
De totes parz acorent gent 
Por cen veier espeissement : 
En la vile n'a remeis rue 
Dunt la ne seit la gent corue 
Por la grant honte que ele out. 
La tierce feiz essaier volt 
Se el porreit lasus monteir, 
Mes en ierre l'estut ruseir. 

A quicumques oïr voleit 
Dist que si mals tozdis cresseit. 
A terre s'est acraventee, 
Si a en haut sa voiz levee : 
O molt grant plor, o gemement, 
A juré Deu omnipotent 
Et seint Michiel qu'el requiereit 
Que unques rien faite n'aveit 
Que remenbreir unques seüst 
Par quei cil mals venu li fust : 
« Je oi, fait ele, jadis mari, 
Si m'aït Dex, unc nel honni. 
Nobles hom ert, et neteé 
Ama tozdis, et honesté. 
Mei est avis, se gel leissasse, 
Et plus de lui un altre amasse, 
Que ne peüsse plus pechier 
N'aveir noaudre reprovier. 
Emprés sa mort me sui gardee 
Que ne vuil estre mariee, 
Et sinn ai je esté requise, 
Meis nel vuil faire en nule guise : 
Jameis mari nul ne prendrei, 
Por soe amor, tant con vivrei. 
Vnques maielle ne toli 
A homme nul por venir ci : 
De mon aveir i sui venuee 
Et tel honte m'i est creuee ! 
Lasse, cheitive, que monter 
Ne pois au temple, ne entrer ? 
O desenor sui deboutee, 
Ce m'est avis, quant a l'entree 
Ne puis venir de cel mostier. 
Dex, tant a ci lai destorbier ! » 
Icen diseit, et si plorout, 
Et en un leu tozdis s'estout. 
Si homme l'unt d'iluec ostee 
Et a l'ostel el borc menee, 
Puis en resunt en eirre alé 
As moisnes sus, et a l'abé. 
Delivrement trestot unt dit 
La merveille que chascuns vit, 
De lor dame qui ne poiet 
Monter amont por nul destreit : 
Quant s'esforçout de sus monter 
Si l'estouveit aval ruser ; 
El ne saveit qui ce esteit 
Qui la teneit en tel destreit, 
Quer veier unques nel poieit 
Ne nuls de cels qui iluec seit. 
Dan Hidebert abes esteit 
De l'abeïe en cel endreit : 
Quant il sera et leu et tens 
Assez dirrei, si cum je pens, 
Et de sa mort et de sa vie, 
De ses ouvres en l'abeïe. 
Des que cil ourent tot conté, 
En es le pas a commandé 
A dous moisnes de la meison 
De molt grande religion 
Que a la dame augent parler. 
Jeis sei tres bien andeus nummer : 
Dan Hideman et dan Fromont ; 
Ambedui freire charnel sunt. 
Li moine sunt aval venu 
Dreit a l'ostel la ou el fu. 
Sa contenance unt esguardee 
Et puis si l'unt araisonnee 
Que se en sei pechié saveit 
Nul, qui unques criminal seit, 
Sil regehisse a un provaire 
Puis montera trestot en eirre 
A l'iglise, si que l'entree 
Ne li sera ja puis veiee. 
Encontre cen respondu a 
Que pechei nul certes fait n'a 
De tel maniere cum oiet, 
Ne nul altre qui menor seit, 
Par quei li deie estre creuee 
Ceste honte ne avenuee. 
Si ert marrie et trespenseie 
Que l'acheison out oubliee 
Del reprovier, et del hontage 
Qui li ert sors en cel veiage. 
Emprof li runt cil demandé 
Se pelerin a destorbé 
Qui seint Michiel requierre alast 
Ne homme qui par lui s'avoast 
Et s'unc fist mal ne destorbier 
A chapele, ne a mostier 
Qui fust fundee en Deu ennor 
Et seint Michiel le lor seignor. 

Des que l'igliese oït nummer 
De seint Michiel, a sospirer 
Trestot en eirre commença, 
Lasse, dolente se clama. 
A trestoz cels qui iluec sunt 
Dit cum ja vint sis sire al munt, 
De la pierre qu'en reporta 
Et de l'igliese que funda, 
Comment chanoines i asist, 
Et cen meesmes que li dist 
Et commanda ainz que finast, 
Et del mostier cum ore ert guast 
Par lié avant et par ses filz 
Et cum il s'eirent apouvriz. 
Nul ne douta, qui cen oïst, 
Que por cel fait ne li venist 
Ceste honte que eüee aveit : 
Apertement em preneit dreit 
Li archangles, cen dient tuit, 
A cui ele out son leu destruit. 
Lors commença fort a plorer 
Et ses chevels a detirier ; 
Ses vestemenz toz descirout 
Et as moisnes redemandout 
Se acorder ja se porreit 
A seint Michiel por faire dreit : 
Riens n'esteit nule, ce diseit, 
Qu'el ne souffrist por faire dreit 
A seint Michiel, s'ele esperast 
Que cest forfait li pardonnast. 

Amonestei idonc li unt 
Cil qui iluec entor lié sunt 
A seint Michiel un vou voast 
Que, si saine s'en repairast, 
Sa chapele restoirereit 
O tel poier cum ele aureit 
Et remestreit en la valor 
Que out al tens de son seignor. 
Trestot en eirre le voa ; 
Parmei tot cen si otreia 
Que tozdis mes le servireit 
En icel leu tant cum vivreit. 
A l'iglise est aprof alee 
Tot franchement et amontee. 
Li moine sunt alei avant 
Et ele vint aprof plorant ; 
Sanz demorance se colcha 
Devant l'autel, des que vint la, 
Forment ploraut por ses pechiez 
Si que ses dras en a molliez. 
Seint Michiel prie et reclaime 
Que cen li doist que sis cuers aime. 
Aprof icen l'abei requist 
Que o ses moines l'asolsist. 
Vn poi de tens la demora, 
A seint Michiel, puis s'en ala. 
Molt s'est peneie d'amender 
A son poier et d'estorer 
La chapele, si cum l'aveit 
Al mont voié par grant destreit. 
Cest miracle vereement 
Virent la gent apertement 
Qui maneient idonc au mont : 
A bien preuf tuit coruz i sont. 

Se Saint Esprit me veut aider, 
Or revodrei ici traiter 
D'un escuet qui est au mont, 
Dont li chiés sont auques roont, 
Et d'une molt petite espee 
Qui molt soleit etre henoree, 
Si com Baldri le reconta, 
Qui plusors anz Doul governa 
Et archevesque en fut sacré 
Et sorre cel out poesté. 
En latin est li suens escriz ; 
Espessement y a beaus diz. 
Vne fiee au mont esteit, 
Si enquist molt ce que deveit 
Que celle espee et cel escu 
Sor un autel erent si nu, 
Quer il sont tuit a descovert : 
Molt par vosist etre bien cert 
Dont il vindrent, par quel reson 
Il esteient en la meson. 
De cel escu a tant enquis 
Li arcevesque dunt vos dis 
Que vint uns home devant lui 
- Ne sai qu'il ert quer pas n'i fui - 
De cel escu li commença 
A conter comme il vint la ; 
Vilainement li racontout : 
A l'arcevesque molt desplout. 
Il le rova sempres tesir. 
Li prior a feit puis venir : 
II esteit clers, tres bien letrez 
Et deu siecle resout assez. 
Quant le prior se fut assis 
Li arcevesque l'a requis : 
« Sire, dist il, quer me contez 
La verité, se la savez, 
Que celle espee senefie, 
Et cel escu, d'autre partie, 
Qui sont la sus sor cel autel 
De saint Johan : onc ne vi tel ». 
Dist le prior : « jen vous direi 
Ce qu'en escrit veü en ei 
Et que en oÿ conter jadis 
A mes priors, es plus antis, 
Quant je esteie enfes petiz 
En cest mostier ou fui norriz. 
Sire archevesque, oï aveiz 
Comme cil mont fut ja fundez. 
Il est mont naturelment, 
Cen veiez vos apertement, 
Meis l'edefice, et tote l'ouvre 
Firent la gent qui le mont couvre. 
En nos livres qui annals sunt 
Trovun escrit comme cest munt 
A seint Autbert fut demostré 
Par les seinz angles Damledé 
Et com il fist et commença 
Desus l'iglise et aorna, 
Et del paile que il i mist, 
Que en Guargaigne primes quist, 
D'altres reliques que il donna 
Et mist çaienz ou molt enn'a. 
A cest igliese dont vos cont 
Commencierent de par le mont 
Espessement a venir gent 
Devers miédi et d'orient ; 
Des autres pars tot altresi 
Reveneient gramment ici. 
Il aveient bele acheison 
Que il venissent, cen leison : 
Avisunques hom n'i veneit 
Desconforté en nul endreit, 
Qui ne fust liez al repairier 
Et bien gari de destorbier. 
Estre tot cen seürs esteient 
De lor ames, qu'eles sereient 
Bien assises en paradis 
Par seint Michiel qu'aveient quis. 
Huen ne se deit pas merveillier 
Se il i meit cels qui l'unt chier 
Et quil servent devotement : 
Prevost en est veraiement. 

En icel tens que li chanoine 
Erent çaiens et neient moine, 
En un realme outre Engleterre, 
- Je ne sei pas nummer la terre 
Meis je sei bien del rei le non : 
Elga out non, si cum leison -, 
Iluec aveit un lonc serpent, 
Gros, et enflé, noiseable a gent ; 
S'aleine esteit forment puant : 
Ne la poiet oisel volant, 
Petit ne grant, unques souffrir, 
Ainz l'estouveit sempres morir. 
Crestez esteit et escherdous 
Et hericiez, et habundous 
D'un mal venin qui tot ardeit, 
Herbes, et cen que consueit. 
Bestes et hommes ocieit, 
Environ lui les malmeteit 
O s'aleine qui plus pueit 
Que nule rien qui unques seit. 
A la gent out toleit lor terre, 
Iluec faiseit molt aspre guerre. 
D'une fontaine prof maneit 
Qui en une aigue grant coreit. 
Par son orguil iluec regnout ; 
Nuls apriesmier vers lui n'osout : 
Si out la gent espoantee 
Que el s'enn'iert trestote alee. 
Les contrees d'aviron lui 
Gasta forment et confundi, 
Quer la chalor esteit bien grant : 
Si ne plovieit ne tant ne quant, 
Ne fluive n'out enz el païs 
Ne mes sol cel qu'il out porpris ; 
Huens ne beste n'i habitout 
Quer quin beveit sempres finout. 
Li pueples fut molt angoissiez 
Quer li païs ert essielliez : 
Il ne trovouent nul pestiz 
A lor bestes, ne a lor berbiz ; 
De la vitaille ourent chierté 
Et de aigue grant escharseté. 
Por ce que hons ne lor poieit 
Faire ajutoire en nul endreit, 
Lor conseil ont tot mis en Deu, 
Que le serpent ost de cel leu. 
A lor evesque venu sunt, 
Pitosement preié li unt 
Que preiast Deu que cel serpent 
Geit de la terre, et cel torment. 
Li evesque lor a predit 
Que il jeüngent treiz jorz tuit 
Et seient en aflictions, 
Que Dex oïst lor oreisons. 
Trestoz li pueples jeüna, 
Si cumme il le commanda ; 
Aumosnes firent largement, 
Chascun de son sostenement ; 
Li proveire messes chantoent, 
De preier Deu molt se penouent. 
Al pueple a l'en dit et bani 
Que au tierz jor seient garni 
De cel serpent aler oster 
Ou par aucun angieng tuer. 
Li pueples tuit matin leva, 
Dunt legions plusors i a ; 
O granz torbes, espessement, 
En aloent a cel serpent ; 
De la poor ierent pali 
Et li coart, et li hardi ; 
Cez genz erent tres bien armees 
De darz, de lances, et d'espees. 
Lor reliques, lor croiz portouent 
Li clerc qui ouvec els alouent ; 
Et clerc et lai vunt tuit tremblant 
Quer morir cuident tot esrant. 
Aveir cuident de Deu aïe 
Par l'evesque qui toz les guie : 
Por cen que il est o els alez, 
Se sunt un poi asseürez. 
Pas avant altre, belement, 
Alouent tuit communement. 
Aseürer ne se poeient 
Por la poor que il aveient. 
Au leu vienent ou converser 
Soleit la beste et demorer. 
Environ lé tot le païs 
O son venin aveit mal mis : 
Arbres, herbres, et toz les blez 
Aveit bruiz, arz, et huslez. 
Devant els gardent, veü l'unt : 
De sa grandor esbahi sunt ; 
D'aler avant unt molt douté, 
Por poi ne sunt tuit retorné ; 
Mes recouvré unt hardement. 
Lors escrierent haltement ; 
De totes parz l'unt envaï. 
Mes li serpens ert endormi, 
Ce lor iert vis : ne se moveit. 
N'ert pas merveille : morz esteit. 
A qui ainz ainz tuit vunt avant, 
Quant ne se mut petit, ne grant. 
Celui qu'il orent molt cremu 
Premierement, tant cum vif fu, 
Esguardoent seürement : 
Detrenchiez ert menuement ; 
Les pieces ierent ça et la ; 
Li pueples tuit se merveilla 
Qui ce out fait, et de l'escu 
Que dejoste unt aperceü, 
De l'espee qui i resteit : 
Fantosme cuident que cen seit. 
Tel armeüre apris n'aveient, 
Quer en bataille proz n'esteient. 
Li escuz ert reflambeiant 
Et l'espee prof d'autretant : 
Nuls ne dotot en son avis 
Que cil serpens ne fust ocis 
O cez armes qu'iluec jeseient ; 
Meis qui l'out fait pas ne saveient. 
Joieauz et liez s'en retornerent, 
Meis d'encerchier molt se peneirent 
Qui cel serpent ocis lor a, 
Et cez armes, por que lessa. 
Li evesques iert curious 
De cen saveir dont ert dotous. 
Tot li pueples la nuit veilla, 
Devotement Deu depreia ; 
Li evesques a genoillons 
Refist les soies oreisons. 
Tant unt preié que seint Michiels 
Est descendu devers les ciels : 
A l'evesque se demostra ; 
Grant resplendor entor lui a. 
Il li a dit apertement : 
« Je sui Michiel veraiement, 
Qui tozdis sui dedevant Dé ; 
Cest serpent ai mort et tué : 
Por cen l'ei fait que rien humaine 
Nel destruisist par nule peine. 
Veraiement, le di sanz faille, 
Tels armes oi en la bataille 
Cum tu trovas lez le serpent 
- N'en doter pas, de molt ne ment - 
Neient por cen qu'aie mestier 
De tels armes cum veïs ier, 
Meis por mostrer apertement 
A cels qui n'unt entendement 
Ne rien ne seivent porpenseir 
Esperital ne enterver 
Que je sui cil dont Johan dit 
Qu'il au dragun se combatit. 
Esperital fut la bataille 
Que seint Johan escrist, sanz faille. 
De cest laisson, mes or loiez 
Celui qui vos a delivrez, 
Par mon traval, d'icest serpent, 
Et enveiez hastivement 
Vos messagiers oltre la meir : 
A nostre mont faites porteir 
Cest escuet et nostre espee, 
Dunt ceste beste ai decolee ; 
Cil d'outremeir grant joie aurunt 
De cez armes quant les verrunt ». 

Atant li angles s'enn'ala ; 
Et l'andemein cil recunta 
Trestot icen que out oï 
A son pueple qui l'atendi. 
Damledeu unt lors gracié 
Et hisnelment apareillié 
Quatre homme nez de la contree 
Qui porterunt o els l'espee 
Et l'escuet des que al mont 
Si cum li angles le semunt. 
En es lespas cil mer passerent ; 
Quant outre sunt, si s'entorneirent, 
Dreit vers Gargaigne, le chemin, 
Mes unc n'i porent mestre fin : 
Al mien espeir, plus retornouent 
En un sol jor qu'en dous n'alouent. 
Li uns d'els l'autre areisonna, 
En merveillant li demanda 
Que cen deveit que tant esrouent 
Et un sol point ne s'avenchouent ; 
Ja aveient molt jorz esré 
Et tozdis erent retorné : 
« Nostre evesque nos enveia 
Al mont, unques nel devisa, 
Qui seint Michiel est proprement, 
Et nos alun, ne sei comment, 
A Gargaigne de la Mugé ; 
Et cinn'a un novel fundé, 
Ce nos dit l'en, de seint Michiel. 
Quer depreium le rei del ciel 
Et l'archangle qu'il nos aveit : 
A cel mont la alun tot dreit ». 
Li jor s'en veit et quant noit fut, 
Li archangles lor aparut 
En vision, qui lor a dit 
Que il augent al mont trestuit, 
Celui qui Tumbe est sornommez 
Et novelment esteit fundeiz. 
Emprof lor dist que molt l'enmout, 
Souventes feiz le visitout : 
Molt amera cels qui irunt 
Et qui por lui l'enorerunt ; 
Acceptables a Deu esteit 
Quer richement l'en li serveit. 
Par bon courage qui ira, 
Qui pelerin en estera, 
Sa preiere sera oïe 
Delivrement, s'en Deu se fie. 
Quant cen out dit, si s'enn'ala 
Meis chescuns d'els retenu a 
Trestot icen que il out dit. 

L'endemain lievent matin tuit ; 
En lor chemin s'en sunt entrei. 
De ceste chose unt molt parlé ; 
Tant unt esré qu'il sunt venu 
En ceste igliese ou cel escu 
Vnt presentei, et cele espee, 
Puis unt l'ovre tote contee, 
De chief en chief, si com el fu ; 
A grant joie sunt receü. 
Enorables hommes pareient, 
Por cen trestuit bien les creieient. 
Li pueples toz s'esleeça 
De ces armes que veü a. 
De la bataille non veiable 
Que seint Michiel fist al diable, 
Si cum le dit apertement 
Apocalipse, qui ne ment, 
Lor souveneit, et por cen creit 
Tot li pueples qui i esteit 
Que ceste fut veraiement 
Por demostreir apertement 
Que l'autre aveit iessi estei 
Cum seinz Johan l'aveit contei. 
Les nuns des hommes sunt enquis 
Et es chartres del mostier mis. 
Jen meesmes jadis les vi, 
Dist li priors, mes en oubli 
Leis ei toz mis quer molt a tens 
Que je n'oi mes d'els nul porpens. 
Quant cest mostier l'autre an arz fu, 
O noz chartres furent perdu. 

Sire archevesque, or ai conté 
De cest escu la verité. 
Nos anceisors mielz le guarderent 
Que nos assez, et enoreirent. 
Bien esteient icil poiant 
Por qui ert trait jadis avant, 
Mes por cen est ore en vilté 
Que a toz est abandonné ». 

Se alcuns est qui aut doutant 
De cest escu et mescreant, 
Responde nos de la leçon, 
Qu'en la Bible souvent leison, 
De la magne, dont el veneit, 
Dunt el desert la gent viveit, 
Que Damledeu aveit toleite 
A Pharoan qui l'out destreite. 
Il est escrit que el ploveit 
D'en sun le ciel et descendeit. 
Vne chanee en fut portee 
Fors del desert et bien gardee 
Dedenz le temple Salomon, 
Plus de cent anz, cen releison. 
Ne pain, ne char, n'aveit cel gent, 
Ne nul autre sostenement, 
Fors cele manne qui dura 
Quarante anz prof, unc ne lascha. 
Vne boiste a a Reins en France, 
Dedenz a oiele, senz dotance, 
Qui vint del ciel veablement. 
Cen recontent encor la gent 
Si que uns angres la porta, 
Ne ja en France reis n'aura 
Qui de cest oiele ennoigt ne seit 
Quant est sacrei et beneiet. 
Se de la magne est bien creüz, 
Et de l'oiele, que descenduz 
Devers le ciel seient jadis, 
Tot autresi, cen m'est avis, 
Deit l'en creire de cest escu 
Que il reseit de la venu. 
Ja creit l'en bien que seint Michiels 
Prist un paile jadis es ciels 
Et a Gargaigne l'aporta 
Et l'en mescreit icen deça ! 
N'i deit aveir pas mescreance, 
Sospeçon male ne doutance : 
Miracle fut tot altresi 
Cum un de cez dunt je vos di. 

Or ferai ci ma repousee, 
Quer de l'escu, et de l'espee, 
Vuil plus dire qu'uncor n'en ai, 
De sa façon que veü ai. 
Quer tel mil homme encor orrunt 
Cest romanz liere, qui au mont 
N'aurunt esté en lor vivant. 
Si lor iert vis merveille grant 
Quant il orrunt de lor faiture 
La merveille qui encor dure, 
Et sin vendrunt plus volentiers 
Le leu veier qui molt est chiers. 

Li escuz est de tel façon 
Cum est escu a champiun : 
Vne boclete a el milié 
Et quatre croiz environ lié, 
Neielees bien a argent. 
Clous a es braz bien plus de cent 
Qui sunt d'argent el sommeron, 
Desoz de coivre ou de laton ; 
Entre la croiz et la boclete, 
Qui est agüe et petitete, 
A un cerne bien adoubé 
D'altretels clous com ai conté. 
En l'escuet a quatre braz 
Qui s'en iessent par quattre parz. 
De cel cerne que vos oiez 
En la bocle furent jostez. 
Parmé la croiz sont estendu 
Des ques a l'eur de cel escu. 
Ne sei d'arein ou de laton, 
A un cercle tot environ. 

Meindre sereit a gieu d'esfans, 
Qui sunt petiz et non sachanz, 
Cil escuet dunt je vous cont 
Qu'a autre rien qui seit el mont. 
Des la bocle l'espannereit 
Vn hom soef el plus destreit 
Et el plus lé tot ensement : 
Ja n'i areit recovrement. 
Il est un poy cambre et cufez 
Et par baller un poy cassez. 
Je ne sei pas tres bien certains 
Se c'est fin cuivre ou areins, 
Ou seit d'orchau ou de laton, 
Mes molt est bele sa façon. 
Entalliez fut bien o cisel, 
Molt par fut gent quant fut novel. 
Vne chaïne dedens a : 
Bon fevre fut qui le forga. 
D'un metal sont l'escu et lé, 
Ce dient cex qui ont gardé. 

Lerei de cest et descrirei 
L'espee, eissi comme je sei : 
De metal est, ne sei le non, 
S'arein ne rest, cuievre ou laton ; 
Plain pié n'a mie de longor, 
Ne treis deie de laor. 
Entalliez furent a cisel 
Li ponz, li heut qui molt sont bel ; 
Il i a laz bien trejetez 
D'or et d'argent, et flors assez. 

De cest avon traité assez, 
Or oez autre, se volez. 

Quant Hildebert abes esteit 
Del mont et poesté aveit, 
Out une fame en Normendie 
Qui dotose ert molt de sa vie. 
Enceinte esteit. A enfenter 
Aveit poor de devier. 
Ele preia a son seignor, 
Molt dolcement et par amor, 
Que, si li plaist, congié li dont, 
Ainz qu'ait enfant, d'aler au mont 
A oreisons, quer grant talent 
L'en esteit pris novelement : 
Augent emsemble, cen diseit. 
Il li respont que non fereit : 
Atende, et souffre, asez ira 
Emprof icen qu'enfant aura. 
« N'est or de cen nule seison, 
Dist li prodom, asez iron ». 

Quant la dame vit qu'el n'aureit 
Congié de cen qu'el requiereit, 
Greignor talent idonc l'emprist 
Et son seignor souvent requist : 
Tant l'a preié que veincu l'a. 
Lor eirre cil tost apresta ; 
De ses serjanz a cil menei. 
Al mont vienent, tant unt esré. 
Quant ourent fait lor oreisons 
Devotement, a genoillons, 
Et lor offrende au mestre autel 
Et par les autres autretel, 
Lor cors seignierent et lor vis ; 
A seint Michiel ont congié quis. 
A grant joie torné s'en sunt, 
Vers lor païs liez s'en revunt. 

Ja aveient tant espleitié 
Que a bien prof l'une mettié 
De la greive ourent trespassé 
Quant une grant adversité 
Sodosement lor est creüe 
D'une neule qui est venue : 
Tant fut espesse, rien ne veient 
Fors sol la greive ou il esteient. 
La meir montout molt a espleit, 
Venir l'oent, prof d'els esteit ; 
De grant repoint ert, si menout 
Merveillous bruit, quel part qu'alout. 
Poor orent, si se hasteirent, 
Mes la dame que els meneirent, 
Por l'angoisse grant que ele a, 
Arestee est, si enfanta. 

Quant li prodom a cen veü, 
Esmesri s'est e esperdu. 
Il essaia s'il la porreit 
D'iluec oster en nul endreit, 
Et si serjant tot ensement, 
Meis entretot ne funt neient. 
Quant il virent n'iert remuee, 
A seint Michiel l'unt commandee ; 
Isnelement s'en vunt plorant 
Quer ja lor iert la meir devant. 
Puis que la dame entent et veit 
Qu'aïe d'els nule n'aureit, 
Ne d'omme nul qui seit soz ciel 
Del tot s'est prise a seint Michiel 
Que requis out devotement ; 
Or li prie que isnelment 
En cel peril li face aïe, 
Que durement en lui se fie : 
« Sire, feit ele, seint Michiel, 
Secor mei oié, por Deu del ciel. 
Ne me leissier ici neier 
En ceste meir, ne perillier. 
Se ne m'aïes ilnelement, 
Morir m'estuet hastivement. 
Se je nen ai par tei secors, 
Morir m'estuet tot a estros. » 

Devotement l'aveit requis, 
Por cen li fist, cen m'est avis, 
Li archangre si faite aïe 
Que unc ne fut sa peir oïe ; 
Quer cele mer l'avironna 
Meis a lié unques n'atoucha : 
Come coronne ert tot entor ; 
Li floz veneit de grant redor. 
En tant d'espace cum poiet 
Ses braz estendre, nen aveit 
Environ lié d'aigue une goute. 
A sec se siet, meis encor doute. 
La mer crut haut, puis resemblout 
Le cerne ou cele dame estout. 
Ja seit icen que molt fust basse, 
Vne goute vers lié n'en passe : 
Quant des qu'al cerne l'unde alout, 
En es lepas s'en retornout 
Ou autresi iluec freigneit 
Cum a rochier et fremisseit ; 
Bien demostrout que forz esteit 
Cil qui issi la destreigneit. 

Quant la dame est asseüree, 
Qui molt fut ainz espoantee, 
L'enfant a pris si cum el pout 
Et de cez undes le lavout, 
Cum d'autre eve prendre poiet 
De cele mer ou ele esteit ; 
Meis la mer n'out poesté pas 
D'aleir sor lié ne sor ses dras. 
Quant ele fut tote montee, 
De rive en rive est loinz alee, 
En es lespas retraite rest, 
Si cum saveiz que costume est, 
Et la dame sor seche areine 
Laisa haliegre et tote seine. 

Al miracle des treis enfanz 
Puet estre bien cil resemblanz : 
En la fornaise cil esteient 
Cum li Caudeu mis les aveient. 
Dedenz aveit feus merveillous 
Et nequenden, cen sachiez vos, 
Ne pout a els plus habiteir 
Qu'a ceste fame pout la meir. 
As lians rumpre et depechier 
Lor fist li feus secors plenier : 
A la dame refist la mer 
Servise a son enfant laver. 
La delivrance a cels de la 
A Deu servir le rei torna, 
Dan Nabuchor quis out norriz 
Et quis perdeit molt a enviz ; 
Et de ceste le salvement 
Escommeü a meinte gent 
De Damledeu criendre et amer 
Et seint Michiel molt enorer. 

Des que la mer retraite fu 
Li prosdons est sempres meü ; 
Si compaignun ouvec lui vunt 
Et dient meis ne recrerrunt 
De ci qu'a la qu'aient trouvé 
Le cors sa fame et enterré. 
Au leu tot dreit ou la leissa 
Va li prodon ou cels que a : 
Iluec la trovent tote seine 
Et entor lié seche l'areine. 
Entre ses mains l'enfant teneit 
Que enfanté iluec aveit. 
De la dame que trovei unt 
Saine et haliegre esbahi sunt : 
Esperance nule n'aveient 
De cen trover que or veieient. 
Quant un petit unt demoré 
Merciz rendent grandes a Dé 
Et seint Michiel loent forment 
Qui guari a apertement, 
Ce veient bien, sa pelerine 
De mal, de mort, en cel marine. 

Si cum il unt parlé assez, 
La dame dist : « Seignors, oiez, 
Si vos dirai cum fui guarie. 
Se Damledeu me beneïe, 
Tant cum la mer ici esteit, 
Avis me fut que il aveit 
Vne cortine entor mei, blanche 
Molt plus assez que nois sor branche ; 
A semblanche de mur esteit : 
La mer passer ne la poieit ». 

Quant seint Michiel ont gracié, 
En es lepas sunt repairié 
Et cest miracle recunterent 
A trestoz cels que il troverent. 

Li enfes fut Perilz nomez 
Por cen que il fut en peril nez. 
Des que out aié, ce m'est avis, 
A escole fut sempres mis. 
Tant a apris que prestre fu ; 
En Liesvin a porroisse eü. 
De sa vile out quatre loetes 
Tres qu'a Lisiés molt petitetes. 
Des que il out entendement 
A seint Michiel vint liement 
Chascun an puis a oreisons. 

De cest miracle ci leirons 
Et un autre reconteron 
Briément si com oÿ l'avon. 

Vn miracle veul reciter 
Que en livre ne puis trover, 
Mes es norriz de la meson 
Qui esteient mi compaignon 
L'oÿ conter, qui ce diseient, 
Qui tot eissi roÿ l'aveient 
A lor priors conter jadis 
Et es veuz homes deu païs : 

Ancienne costume esteit 
Que treis cierges tozdis aveit 
Devant le mestre autel du mont. 
Encor veiez, li dui i sunt : 
Devant le vout saint Gabriel 
En est li uns, saint Raphael 
En a le suen de l'autre part, 
Et nuit et jor checun d'eus art. 
Devant l'imagre saint Michel 
N'a lumiere, fors deu ciel, 
S'en ne li met por Dé amor, 
Ou grant feste ne seit le jor. 
Or vous direi comfeitement 
L'angre perdit le hennorement 
Deu tiers cierge que il aveit : 
Vn crucefis illeuc esteit 
Enz eu mostier, sus un autel. 
Cirge n'i art ne lampe, n'eil. 
Or avint si que li serjanz 
Qui a ce est tout apendanz, 
Devant l'imagre, ce m'est vis, 
De saint Michel, un cirge out mis. 
Si com il l'out lessé ardant 
Tout en erres, de maintenant, 
Ses ieuz veanz, ce raconta, 
Onc ne sout qui le cierge osta. 
Mes il vit bien que il fut mis 
Devant l'autel deu crucefis. 
Quant il vit ce, esbahi fu ; 
A son metre est corant venu, 
De chief en chief conté li a 
La mervelle que veüe a. 
Ne sai se cil ert el mostier 
Meis venuz est sanz demorer 
Devant l'autel ou esteit mis 
Li cierges, si cum je vos dis. 
Hastivement l'a remué 
Et a l'archangre raporté ; 
Encor n'iert il pas bien assis 
Quant de rechief cil le ra pris, 
Isnelement le ra porté 
Au seint imagre Damledé. 
Cele chose pas ne veieient 
Ce distrent cil, ne nen oieient 
Qui le cierge lor a tolu 
Et desassis de la ou fu. 
Meis par mié l'eir, ce vunt disant, 
L'en virent bien aler ardant. 
Lors veit li moines a l'abé : 
A une part l'a apelé ; 
Priveement li raconta 
Le miracle que veü a. 
De chief en chief li a tot dit 
Si cum neies si homs le vit. 
En soufrance l'abes l'a mis 
Des qu'al chapitre, ce m'est vis. 
Et l'endemain, si cum je espeir, 
Si semble cen neis tres bien veir, 
Le moine a fait venir avant 
Enz el chapitre, et le serjant, 
Si lor a dit et commandé 
Que il dient la verité 
De cen que virent el mostier, 
Si cum li moines li dist ier. 
Quant li abes l'out commandé, 
Si unt lor conte cil levé : 
Recontei unt presentement 
Cen qu'il virent apertement ; 
Vnc ne fallirent a un mot 
De verité dire partot. 
Des que lor conte ourent finé, 
Teü se sunt et reposé, 
Puis dist uns moines anciens : 
« Seignors, fait il, si cum je pens, 
Corteisement nos a repris 
Nostre avoié, ce m'est avis ; 
Mostré nos a que estions 
Vilains trestuit quant leissions 
L'imagre nostre Criator 
Sanz luminaire et noit et jor. 
A rebutons le faisions 
Quant autre plus enorions 
Que icelui qui toz nos fist : 
Seint Michiel bien guarde s'en prist ; 
Molt par l'a feit corteisement 
Quant le suen cierge proprement 
A son seignor a presenté, 
Si cum nos unt cil recunté. 
Ne li deit meis estre toleit, 
Quant cil li donne qu'il esteit ; 
Ce m'est avis qu'i dreit fera : 
Le crucefis le cierge aura. » 

Li abes a bien graanté 
Cest jugement et acordé, 
Et li convenz tot ensement 
Rotreia bien cest jugement. 
Sifaitement, ce m'est avis, 
Remeist le cierge au crucefis. 
Encor l'a il et si l'aura : 
Jameis nuls homs ne li toldra. 
Vne lanterne i a l'en quis, 
Longue, de corn, ou il est mis. 
